qundao/data-zh-poetry huggingface dataset:
移种白丁香两株
作者：汤右曾
朝代：清
体裁：七言律诗

閒从老圃得深谈，灌植茅斋小似龛。种树宁为十年计，看花自笑一春贪。轻阴昼永移帘押，残梦香清扑枕函。爱尔抱丛干点雪，寸根衔取送江南。
立春日
作者：汤右曾
朝代：清
体裁：七言律诗

苜蓿先生到骨贫，一尊酒尚可娱宾。丞哉数慢应如我，老矣无能只畏人。冷煖暗移银箭水，颠狂任闹土牛春。小饥忍待明年麦，日望东郊雪意新。
立春日忍病舁至书斋
作者：汤右曾
朝代：清
体裁：七言律诗

缚个篮舆茗碗随，南斋又到觅春时。柳条未弄悠扬态，桃蕊初含蓓蕾姿。雪阵江天茅店酒，梅花人日草堂诗。病中只有思乡梦，官职声名两不知。
立秋前一日吹台奉送雄飞蛟藩雪子南归同用秋字作一篇
作者：汤右曾
朝代：清
体裁：七言律诗

宾客平台访昔游，浩歌酒罢重离忧。可知旧雨胜今雨，他日杭州说汴州。楼阁尚烘三伏暑，林皋又到一年秋。登高作赋须公等，天上黄河绕郭流。
立秋前一日陈六谦民部见过
作者：汤右曾
朝代：清
体裁：七言律诗

焚香小院气氤氲，寂寞谁过访子云。忽讶清光映鹥尾，又添佳句咏鹅群。林中解带消秋暑，石上翻书爱夕曛。明日西风飘一叶，井梧策策似先闻。
立秋后一日恺功都宪苑西别业观荷偶得六绝句同查浦侍讲作·其一
作者：汤右曾
朝代：清
体裁：七言绝句

依旧城南韦曲游，芰荷香里入汀洲。水边已有泠然意，今日西风昨日秋。
立秋后一日恺功都宪苑西别业观荷偶得六绝句同查浦侍讲作·其三
作者：汤右曾
朝代：清
体裁：七言绝句

优昙妙句析尘空，转语还思举问公。等是千华避颜色，未须爱白更嫌红。
立秋后一日恺功都宪苑西别业观荷偶得六绝句同查浦侍讲作·其二
作者：汤右曾
朝代：清
体裁：七言绝句

平泉草木手亲栽，十顷风荷烂漫开。閒倚水晶宫馆立，待公那得便归来。
立秋后一日恺功都宪苑西别业观荷偶得六绝句同查浦侍讲作·其五
作者：汤右曾
朝代：清
体裁：七言绝句

分吟犹记绕池行，采采江南赠远情。今日平津池上客，好诗谁继白先生。
立秋后一日恺功都宪苑西别业观荷偶得六绝句同查浦侍讲作·其六
作者：汤右曾
朝代：清
体裁：七言绝句

来看一度一华年，浪作琴高水上仙。直待波心千叶碧，会应蹋藕也如船。
立秋后一日恺功都宪苑西别业观荷偶得六绝句同查浦侍讲作·其四
作者：汤右曾
朝代：清
体裁：七言绝句

蓬池并赐鲙芳鲜，隔岁槎浮近斗边。最是阆风西阁上，下看万叶尽田田。
立秋后汉瞻见过
作者：汤右曾
朝代：清
体裁：七言律诗

取次金行热未休，榈庭一叶落还不。谁言积雨能消暑，才到斜阳已入秋。举扇似添风瑟瑟，展衾试待夜悠悠。清樽可是招凉物，更乞先生为小留。
立秋日顾九恒查悔馀同集翁萝轩寓斋分赋以立秋二字为韵·其一
作者：汤右曾
朝代：清
体裁：古风

炎氛何时休，火云𡾰嵼立。凉飔忽暗动，爽气己先入。一春复一秋，年年客京邑。惟惊客鬓改，催归日夜急。忧生情未免，学道时犹及。萧条晚来雨，飒飒林表集。如共阴虫悲，恍闻孤士泣。
立秋日顾九恒查悔馀同集翁萝轩寓斋分赋以立秋二字为韵·其二
作者：汤右曾
朝代：清
体裁：古风

不乐今何为，四序倏复周。百川水东注，谁能挽西流。且持玉卮醪，欢言酌朋俦。兹日非昨日，脱叶初知秋。故心一以移，两腋风飕飗。亲知访我至，许作半日留。明灯巷南陌，踪迹真云浮。
答人饷瓜二首·其一
作者：汤右曾
朝代：清
体裁：七言绝句

把锄已似到西畴，老圃风神有此不。他日秋瓜动秋思，忆君如忆郑瓜州。
答人饷瓜二首·其二
作者：汤右曾
朝代：清
体裁：七言绝句

春苗夏熟蒂秋除，蒲鸽青青似爱渠。十七篇书传野老，韦郎休笑理生疏。
答陈蔼公
作者：汤右曾
朝代：清
体裁：古风

阒寂怀朋交，跫然喜足音。况我与夫子，投分兰与金。怀中三岁字，字灭不可寻。堂上张徽弦，离思满玉琴。昨来到京国，有如磁引针。相访朝日晖，嘤嘤鸣林禽。幽人去何所，履迹青苔阴。剥啄贻尺书，悲商叩中林。上言离别意，下感摇落心。君才老始用，藏器讵不深。陵谷阅变迁，孤怀抱嵜嵚。至言久乃信，至宝众所钦。愿复忍须臾，勿怨鬓雪侵。穷秋门巷冷，落叶枝櫹椮。迟君复来过，清言戛璆琳。
简乔云渐
作者：汤右曾
朝代：清
体裁：古风

淮南插脚二年住，岁月过眼如回飙。蟏蛸入户蛬绕砌，时慰幽独来朋交。书巢风义我师友，一见便叹高山高。叩门造请敢辞懒，木铎谬与黄钟调。君真采择及葑菲，明信谓可羞溪毛。巷南巷北灯火近，舍西舍东梦寐遥。酒杯茗碗时到我，肯令三日无佳招。爱君散发卧江海，风味颇似斜川陶。平生俗事不挂眼，朱黄点勘忘昏朝。诗骚苦语肺腑出，自煮何啻河鱼膏。昨遣髯奴致双鲤，始闻谢病收群嚣。遥知秋堂冰雪冷，鸣檐夜雨风萧骚。要从欢喜生微恙，吾诗聊可供谈嘲。湖平木脱烟水阔，独雁叫群天寂寥。鱼舠放浪发兴极，一閒脱手谁能邀。少须健饭续前会，三五同踏城西郊。天公此福未吝与，待放海月生烟梢。
简吴小眉
作者：汤右曾
朝代：清
体裁：五言律诗

君就招提宿，清香入院时。绿槐风细细，冰簟雨丝丝。秀句人争诵，閒情自不知。白蘋汀上路，传得柳家诗。
简涧房
作者：汤右曾
朝代：清
体裁：七言律诗

两三坊隔无多路，六十年馀有限人。只合时时寻老伴，还教处处斗閒身。诗场战后千夫特，酒海深来四序春。我似右军终乐死，是非得丧等浮尘。
简野航
作者：汤右曾
朝代：清
体裁：古风

晨兴入公门，归休午阴寂。疏帘静不卷，高林雨馀滴。解带北牖眠，烦暑欣已涤。沈忧旷无所，冥念淡自适。款户轮鞅稀，閒坊选幽僻。摘芳苔暗径，搆石云生壁。昨宵风雨中，杯酒转愁惕。念我同怀者，何由展良觌。
纪恩诗·其一
作者：汤右曾
朝代：清
体裁：七言律诗

君恩重许到行宫，复岭澄湖望不穷。仍泛灵槎渡河汉，复骖法驾上崆峒。神皋路迥环仙境，福地天开养圣躬。长愿万年调玉烛，五云楼阁翠微中。
纪恩诗·其三
作者：汤右曾
朝代：清
体裁：七言律诗

松风别殿倚层岑，宝字琼章许遍寻。孝养陔华崇帝德，阜成民物见天心。文包理数图书秘，诗叶咸韶雅颂音。挥翰万言成顷刻，由来圣学至高深。
纪恩诗·其二
作者：汤右曾
朝代：清
体裁：七言律诗

讴歌东陌复西阡，瑞麦嘉禾满塞壖。人庆六旬逢圣节，天教九域遍丰年。中和气与阴阳会，易简心通造化先。昨日山灵出时雨，为迎仙跸到温泉。
纪恩诗·其四
作者：汤右曾
朝代：清
体裁：七言律诗

茏葱佳气接芳原，淑景晴开阊阖门。三谒帝台当昼永，每承宸幄似春温。风前红萼穿波出，槛外金英耀日繁。小草亦蒙天地德，微材难报圣明恩。
纳凉
作者：汤右曾
朝代：清
体裁：七言律诗

薄扇轻罗称野情，筠床筒簟有馀清。孤怀能到古人少，万感尽从閒处生。倒挽九牛真细事，独扛百斛亦空名。西风取次成追忆，鲈鲙何由入旅羹。
纵棹园四首·其一
作者：汤右曾
朝代：清
体裁：五言律诗

幽居适野性，况此青林间。小阁夜来雨，夕阳池上山。风蒲翠影乱，水鸟沧洲闲。钓艇射陂曲，烟波时往还。
纵棹园四首·其三
作者：汤右曾
朝代：清
体裁：五言律诗

安步穿桥缓，衔杯入座迟。水清盘石上，风起夕凉时。柳下收鱼笱，芦根立鹤儿。邻人暮吹笛，长忆竹林期。
纵棹园四首·其二
作者：汤右曾
朝代：清
体裁：五言律诗

主人兰台客，昔侍未央宫。抗议赤墀侧，拂衣沧海东。风波去不息，流泊始无穷。寂寂著书地，悽悽寒露丛。
纵棹园四首·其四
作者：汤右曾
朝代：清
体裁：五言律诗

流水抚遗轸，钟期失赏音。逶迤泉壑地，零落死生心。罥水池花夕，连城海气阴。孤怀待明月，有叹必盈襟。
绮堂先生请假南还用东坡送仲元贶王元直韵作五诗奉送并索和章时癸未十一月朔后四日·其一
作者：汤右曾
朝代：清
体裁：六言诗

浮杯潋滟欲别，执手殷勤有言。试问一枝栖托，何如万里飞鶱。
绮堂先生请假南还用东坡送仲元贶王元直韵作五诗奉送并索和章时癸未十一月朔后四日·其三
作者：汤右曾
朝代：清
体裁：六言诗

何异登仙此行，非关久厌承明。慈母手中綵线，佳儿膝下书声。
绮堂先生请假南还用东坡送仲元贶王元直韵作五诗奉送并索和章时癸未十一月朔后四日·其二
作者：汤右曾
朝代：清
体裁：六言诗

扁舟东下吴会，独夜一篷雪来。呕哑柔橹人静，欸乃渔歌梦回。
绮堂先生请假南还用东坡送仲元贶王元直韵作五诗奉送并索和章时癸未十一月朔后四日·其五
作者：汤右曾
朝代：清
体裁：六言诗

行投林下征鞅，寄谢山中故人。看花踏月沽酒，莫负湖边好春。
绮堂先生请假南还用东坡送仲元贶王元直韵作五诗奉送并索和章时癸未十一月朔后四日·其四
作者：汤右曾
朝代：清
体裁：六言诗

杜鹃劝我归去，已是迟君一年。它日追思前会，九门风雪依然。
耳疾排闷五首·其一
作者：汤右曾
朝代：清
体裁：七言绝句

年踰三十一衰翁，百病侵寻急箭攻。牛蚁不闻差自在，更休方法想治聋。
耳疾排闷五首·其三
作者：汤右曾
朝代：清
体裁：七言绝句

急雨俄惊泻瓦沟，恰从久旱豁烦忧。梦中讶许清凉境，萧飒陂塘五月秋。
耳疾排闷五首·其二
作者：汤右曾
朝代：清
体裁：七言绝句

移持杂卉傍轩楹，零落真惭得地生。剩有一枝红芍药，半开应识主人情。
耳疾排闷五首·其五
作者：汤右曾
朝代：清
体裁：七言绝句

青绫几度玉堂眠，归梦江乡辄惘然。第一清诗吟望处，万株红药曲阑前。
耳疾排闷五首·其四
作者：汤右曾
朝代：清
体裁：七言绝句

茆檐苫盖一弓强，两面虚明八扇窗。个是侬家新活计，锦葵石竹胆瓶双。
胡南苕少宗伯继至中路相左遣人相要作此代简
作者：汤右曾
朝代：清
体裁：七言律诗

閒来半榻借僧房，消得风棂一炷香。自在天中初放眼，祗陀林外别开堂。已教寂历移长日，悔未迟留待侍郎。今夜松门最明月，故应对酒忆求羊。
胡少宗伯抑斋招同群公寓楼小饮时长至前五日
作者：汤右曾
朝代：清
体裁：七言律诗

南宫下直盍朋簪，近臈杯添绿蚁深。天宇空来馀脱叶，夕阳明处数归禽。城隅车马劳人态，河畔冰霜晚岁心。雪后看山应更好，他时重约此登临。
自岭外归重经逆旅用壁间旧韵后一日即到东林矣
作者：汤右曾
朝代：清
体裁：五言律诗

中元节渐近，大会说无遮。何点虽登席，周颙未出家。幽期二林隐，远势九江斜。优钵昙应见，风开菡萏花。
自平溪至便水
作者：汤右曾
朝代：清
体裁：古风

五更江起雾，暗里荡双桨。汹汹无停声，浩浩信长往。推篷暂窥临，艓子浪花上。川光互明灭，山影迷俯仰。缆船呼晨炊，风日渐晃朗。澄澄碧波映，皎镜平似掌。回湍成圆渊，触石怒涛响。滩行屡纡直，石骨转森爽。天寒奇姿露，刻画劳万象。千林散青红，绝境见无两。晨霞互彬駮，云锦乱泱漭。缘流恍旧山，水尽忆弭榜。永怀沧洲趣，暂此清尊赏。
自江口放船入洞庭
作者：汤右曾
朝代：清
体裁：古风

千山万山断极浦，暮烟苍然俯平楚。浮空云梦细莫数，洞庭七百天奥府。日东月西相吞吐，环混宇宙自振古。潜蛟老龙蓄云雨，湘妃汉女迭歌舞。我来落景巴陵东，万顷漾作金盆红。塔势矗矗烟濛濛，滉瀁恰得生微风。斜挂帆席推庳篷，快哉手招浮丘翁。岳阳楼高翠嵌空，君山螺黛盘当中。
自牛栏山寺晓发
作者：汤右曾
朝代：清
体裁：七言律诗

晚到羊车唤小乘，早随凫舄历千塍。飞尘便旋多风候，初日苍凉岂雨徵。四野几时操耒出，万山何处望云兴。神仙讵合分今古，噀火翻瓢见未曾。
自百盈泉至黔灵山寺
作者：汤右曾
朝代：清
体裁：古风

忆昔冒雨东山行，山寺粥鼓传新晴。云中黛色几千尺，两脚已靸芒鞋轻。寒花脩竹自闲丽，赤髭白足相邀迎。孤亭崔崒出林罅，下睇万瓦浮连甍。黔灵一峰隔岭背，但见紫翠烟峦并。归来合眼想娟妙，坐觉天宇开峥嵘。今晨款门少宾客，襟带萧散帷斋清。公厨三日会当去，十里肯惜游山程。疏风细雨引前路，小蝶艳艳繁秋英。道逢樵客看棋罢，亦有田父冲烟耕。鸡鸣竹里淡日色，犬吠坞外喧溪声。漏趵亭中一泓水，昼夜百度无亏盈。清甘未得借瓢饮，空负桑苧煎茶情。草中觅路转蒙密，岩顶踏径频回萦。琳宫突兀佛塔涌，古木上与栏干平。祗园弟子越千指，尽学寂灭谈无生。青山门外几风雨，一缕坐看香烟横。维摩方丈清昼掩，天女一笑花为荣。寻诗问法两无碍，空手欲控横江鲸。法华鱼肉何足啖，自煮蔬蔌炊香粳。万钱讵抵一饱乐，盘案巳洗秋营营。蛮花峒草足潇洒，斗大未可轻山城。他年林端发薝卜，道人记我曾留名。
自石匣入山
作者：汤右曾
朝代：清
体裁：古风

昨夕雷雨过，纵横舒百卉。朝来畦陇间，父老喜相慰。东峰已曙色，西岭尚云气。得晴景亦佳，望雨情未既。良苗欣黍稷，恶草壮蓬蔚。万物共生成，耿耿知自贵。人间偪侧路，岂得长无谓。我起催仆夫，及此炎毒未。清风方徐来，夏日讵可畏。前凌嵚岑险，后有豺狼沸。且酌山涧流，稍知谷饮味。
自苑西归行墟墓间
作者：汤右曾
朝代：清
体裁：七言律诗

东华西苑往来频，失笑车中七尺身。老冉冉兮双鬓雪，冢累累处百年人。青天月自无今古，沧海珠休问假真。何肉周妻皆有累，不知何路出风尘。
自过舒城环山流水密竹深林至黄梅复见九江即步黄梅店壁上韵
作者：汤右曾
朝代：清
体裁：七言绝句

龙城西畔太湖东，步步看山了不同。云木周遭三百里，此身常在翠微中。
自黄村归经草桥五首·其一
作者：汤右曾
朝代：清
体裁：七言绝句

按鹰台北接春郊，信马閒行未觉遥。尺五城南好光景，到天烟色柳条条。
自黄村归经草桥五首·其三
作者：汤右曾
朝代：清
体裁：七言绝句

右安门外旧池亭，别墅参谋堂右丞。今日草桥清浅水，还留一缕照衰兴。
自黄村归经草桥五首·其二
作者：汤右曾
朝代：清
体裁：七言绝句

消息阴阳得审观，莳花未讶看花难。此间别有芳菲节，十月中旬进牡丹。
自黄村归经草桥五首·其五
作者：汤右曾
朝代：清
体裁：七言绝句

玉溪高唱继金荃，妙语何人解别传。最忆颍亭词赋手，骑风七尺紫泾仙。
自黄村归经草桥五首·其四
作者：汤右曾
朝代：清
体裁：七言绝句

夭桃秾杏一时开，上巳风光次第来。尚有殿春红芍药，连塍十里到丰台。
至舟中复得一绝句
作者：汤右曾
朝代：清
体裁：七言绝句

渡头碧缕郊门柳，扇底红鳞野寺鱼。一种闲情两惆怅，风帘残烛照翻书。
至香山寺
作者：汤右曾
朝代：清
体裁：古风

入林闻妙香，临流乱清影。松风坐盘石，孤意相与永。花宫俯岧峣，云物入秋冷。鸟雀时一喧，斜阳下高岭。
舍旁新拓书斋仿乐天体·其一
作者：汤右曾
朝代：清
体裁：七言律诗

六十过头是幸人，如何不乐损天真。但令有石皆应拜，纵使无花也当春。堆案图书堪送老，满林风月未全贫。更营煖室莎台上，调护冰霜岁晚身。
舍旁新拓书斋仿乐天体·其三
作者：汤右曾
朝代：清
体裁：七言律诗

孟门虞阪路艰难，扃户知无异患干。幸以疏狂逢圣世，况兼萧散本儒官。间中扫掠新萝径，病后扶持旧药阑。装点青红任儿女，欣然一笑得加餐。
舍旁新拓书斋仿乐天体·其二
作者：汤右曾
朝代：清
体裁：七言律诗

经过步屧卜邻初，景物园林南路徐。人去已同流水逝，燕来还认故巢居。连峰紫翠看皆好，乔木风烟画不如。尘事少休来独坐，恍疑仙爪为爬梳。
舍旁新拓书斋仿乐天体·其四
作者：汤右曾
朝代：清
体裁：七言律诗

见山便已似还家，偃仰幽情十倍加。隙地更思勤放竹，明年准拟遍栽花。故人来共留终日，名酒求还载满车。长忆风流谢康乐，不曾丘壑废京华。
舟中与惠砚溪阻风
作者：汤右曾
朝代：清
体裁：古风

与君昨联吟，忍冻及遥夜。气压叔𨑖陋，驱争东野驾。生未分二斗，理合避三舍。送笼身在笯，服皂驮难卸。戏发楚人些，不学寿陵唶。风霜正穷冱，天地方叱咤。眠枕支未稳，诗材巧相借。开山要凿空，伐国必乘罅。我疏衿露肘，子密带连胯。赠刀报岂无，献璧祸早嫁。勉作三鼓竭，其奈终日嗄。闻声笑扣缶，咀味想啖蔗。靡密争充盘，涓滴俱入斝。疑有百城拥，不输一钱价。柁死鱼负蛰，冰触人彻瓦。拨灰寒沈烟，落烬夜添桦。薄技更刀奏，狂喙落纸怕。湎思壑谷饮，猎想云梦射。空然屠门嚼，反似梁国吓。百战铁不持，一处囚肯赦。出膏真自煮，择地那禁泻。神来琢肝肾，皮相说胁髂。誇多獭未祭，绝笔麟已获。浮空海气幻，瞥眼电光乍。强弩穿已末，坚城久难下。祭如既灌馀，酒似不驩罢。谨当奉秦帝，不敢望宋霸。子吟慎毋然，寸鳍看变化。
船溪驿
作者：汤右曾
朝代：清
体裁：五言律诗

久习静便趣，矧兹岩壑邻。溪风凉送暑，山月夜留人。窗好开书帙，床虚拂簟尘。谁知是淹泊，延伫夙心亲。
芦峰口
作者：汤右曾
朝代：清
体裁：五言绝句

山衔落日尽，路入芦峰口。高柳小茅庵，门前鸦在否。
花下
作者：汤右曾
朝代：清
体裁：七言律诗

晚将净眼觑无方，偶逐天花即道场。判与色香新世界，划开莺燕旧封疆。濯枝雨喜连朝润，飏幕风惊昨夜狂。石上落英纷不扫，游蜂冶蝶漫奔忙。
花朝实君仪部招同诸子小集分韵得山字锄字·其一
作者：汤右曾
朝代：清
体裁：五言律诗

饮食烦君召，疏慵笑我顽。酒宜排日醉，人趁一春閒。坐觅林中草，心贪雪后山。百花开渐近，鸟语变关关。
花朝实君仪部招同诸子小集分韵得山字锄字·其二
作者：汤右曾
朝代：清
体裁：五言律诗

手自营珍味，交亲意有馀。未嫌官俸薄，常恐酒杯疏。䱉蟹门生议，瓶罂隔岁储。艰难吾后约，菜把出烟锄。
苑西佛寺中见杨花
作者：汤右曾
朝代：清
体裁：七言律诗

长廊吹雪复吹绵，杨白花飞绝可怜。绿叶暗来春老矣，红楼飘去梦依然。每添枨触缘孤驿，曾共儿童捉小年。閒对东风两惆怅，海棠零落佛堂前。
苑西聿脩学士新斋
作者：汤右曾
朝代：清
体裁：五言律诗

幽栖如小隐，把卷有馀欢。閒寂人三径，丰茸药一阑。幕褰风掠户，瓶汲井飞澜。定有郊居赋，何人始解看。
荆州·其三
作者：汤右曾
朝代：清
体裁：七言律诗

地形天险楚江宽，欲借荆州自古难。虚笑百人称武吏，岂同列郡领材官。云台特给亲军仗，玉帐新登上将坛。骏马健儿君识否，时平政要重师干。
荆州·其二
作者：汤右曾
朝代：清
体裁：七言律诗

戎马壬申逮甲申，万家烟火几家存。人如刲豕屠羊惨，事异黄巾青犊论。妖树祸生天北极，怪风寒捲郡南门。龙陂桥外坡陀血，谁洗忠臣九地魂。
荆州·其四
作者：汤右曾
朝代：清
体裁：七言律诗

黄滩一线势危哉，骇浪惊涛打岸回。水国分獐空入市，秋风卧虎想登台。迅从巫峡千盘下，浊比洪河万里来。每念筑堤能捍水，始知高氏亦雄才。
荆州二首
作者：汤右曾
朝代：清

剩础遗隍问旧疆，龙门马牧总茫茫。接天波浪三江口，横地风云百战场。尚有帆樯下巴蜀，无多户口在耕桑。不堪原野萧条地，吹角重城倚夕阳。戎马壬申逮甲申，万家烟火几家存。人如刲豕屠羊惨，事异黄巾青犊论。妖树祸生天北极，怪风寒卷郡南门。龙陂桥外坡陀血，谁洗忠臣九地魂？
荆州二首·其一
作者：汤右曾
朝代：清
体裁：七言律诗

剩础遗隍问旧疆，龙门马牧总茫茫。接天波浪三江口，横地风云百战场。尚有帆樯下巴蜀，无多户口在耕桑。不堪原野萧条地，吹角重城倚夕阳。
荆州二首·其二
作者：汤右曾
朝代：清

戎马壬申逮甲申，万家烟火几家存。人如刲豕屠羊惨，事异黄巾青犊论。妖树祸生天北极，怪风寒卷郡南门。龙陂桥外坡陀血，谁洗忠臣九地魂？
荒祠
作者：汤右曾
朝代：清
体裁：七言律诗

古墙剥蚀碧苔滋，肃肃灵风起薄帷。雀斗但闻檐堕瓦，狐鸣不见火穿祠。时来时去真徒尔，诸布诸严未可知。九牧有金堪铸鼎，大科文字更凭谁。
获鹿怀古
作者：汤右曾
朝代：清
体裁：七言律诗

石邑西来入乱云，花光岚气渐氤氲。清思童水千岩束，险接陉山一线分。东海青林神女庙，南荒黄屋尉陀坟。茫茫旧史堪凭处，剩有苍烟送夕曛。
莽式歌
作者：汤右曾
朝代：清
体裁：古风

季冬腊日烹黄羊，傩翁侲子如俳倡。嗔拳杂伎闹里社，细腰叠鼓喧村场。太平有象自廊庙，五兵角抵修总章。春官都试平旦集，万人联袂东西厢。南箕北斗供搂㮰，繁丝轧竹同清扬。嫖惊出林吼虓虎，很讶当道蹲封狼。划然忽变战场态，金戈铁马声锵锵。左旋右抽娴进止，先偏后伍纷低昂。弓弯不射刃不斫，徐以一矢定寇攘。髣髴观兵耀德意，讵止武力夸多方。帣韝鞠𦜕起上寿，千年万年歌未央。昆明池头夹棚路，洛阳楼下列炬光。麟洲小水跨鸭绿，九部亦得谐宫商。紫罗帽边插鸟羽，绛抹额上摇金铛。轻身似出都卢国，假面或著兰陵王。盘空箸斗最奇绝，如电䃱磹星光芒。解红俄作小儿舞，文衣綷䌨颜□霜。戏马阑边身便旋，斗鸡坊底神飞翔。踏歌两两试灯节，秧鼓面面熙春阳。牵丝底用魁磊子，阿鹊雅擅籧篨娘。双童夹镜技浑脱，晚出绝艺惊老苍。弄丸一串珠落手，舞剑百道金飞铓。我闻殿前陈百戏，缅昔制作传汉唐。鱼龙曼衍虽技巧，亦与民物关禨祥。赐酺悬知俗安乐，拔河为卜年丰穰。只今殿廷虡悬备，兜离僸佅咸宾将。鸣球拊石洽至德，散乐亦预钧天张。恍从輶轩采谣咏，正以鞮鞻怀要荒。书郎羸马久憔悴，乍与鲍老同颠狂。爰居纵骇钟鼓飨，舞鹤自应参差行。千周万匝状倏忽，舌挢目眩心苍茫。作歌形容莫究悉，窃喜六律调归昌。
萝轩为李寅谷写秋成图赋一诗其上
作者：汤右曾
朝代：清
体裁：古风

负郭二顷田，太仓一囊粟。二者竟谁可，烱烱念自蓄。朝叩故人门，高堂散蒸溽。忽惊秋景满，西成纷在目。依依面场圃，暧暧见墟曲。时稼久己登，新酒行可漉。年丰无吠犬，岁晚休叱犊。田父何所云，鸡黍同近局。披图还太息，此是腹中欲。颍上思薄田，杜陵觊微禄。悠悠秉耒意，千载恒相属。秋风有时起，归驾何当促。借君风雅笔，洗此烦脑毒。李侯金闺人，雅尚拔流俗。平生高远性，常恐古人独。田园不可期，山资几时足。不如南山下，种豆及时熟。傍舍生烟霏，连村入云木。惟应寻二老，披草往来数。
萝轩为柳舍渔庄图见贻题云寓招隐之意怅然得四篇·其一
作者：汤右曾
朝代：清
体裁：五言律诗

咫尺幽居味，心知在笔先。波喧浻湖雨，叶暗宛溪烟。摩诘诗中画，琴高水上仙。会须看二老，一叶占江天。
萝轩为柳舍渔庄图见贻题云寓招隐之意怅然得四篇·其三
作者：汤右曾
朝代：清
体裁：五言律诗

彷佛风烟路，分明毫素中。攀条东涧老，狎浪太湖公。断惜沾泥絮，低编晒网篷。心欣隐沦诺，白也古人风。
萝轩为柳舍渔庄图见贻题云寓招隐之意怅然得四篇·其二
作者：汤右曾
朝代：清
体裁：五言律诗

柳荫村南宅，渔添舍北庄。端居只遥忆，好景忽分将。石径参毫末，云根接混茫。五湖秋浪碧，移入读书堂。
萝轩为柳舍渔庄图见贻题云寓招隐之意怅然得四篇·其四
作者：汤右曾
朝代：清
体裁：五言律诗

此地应曾到，何时得重寻。蹉跎长往计，惆怅未归心。濠上知鱼乐，湖边爱柳阴。卢鸿草堂本，贵重百兼金。
葛氏庄
作者：汤右曾
朝代：清
体裁：七言律诗

入门池上小茅亭，瑟瑟菰蒲水槛临。三尺也看波潋滟，数峰差喜石嵚崟。天边月到平台迥，春际花藏曲坞深。不问园林谁是主，可知看竹子猷心。
蓟州城北二十里僧舍
作者：汤右曾
朝代：清
体裁：七言律诗

身许双峰未有涯，耳听门外响三车。高人住世仍忘世，穷子还家讵是家。半缺月如悬破镜，一条水似漾长蛇。思量入道今衰老，旋得欢娱旋叹嗟。
蕉
作者：汤右曾
朝代：清
体裁：七言律诗

乍喜灵苗一叶生，烟中新翠出檐楹。小来己爱横窗色，老去应怜听雨声。入夜最宜清露洗，几时真见绿阴成。寄言点笔题诗客，半展斜开信此情。
蕉饮南归江都邮示近集作此寄简
作者：汤右曾
朝代：清
体裁：五言律诗

应刘俱异物，岑范各衰年。与子深相忆，新诗好共传。煮盐饶估舶，伐荻足江田。一诵芜城赋，真思隐似仙。
薄聿脩学士使还言山左李中丞酒间忽闻泺口商人将醵金上寿即于席上作教禁之方对客挥毫时歌者音律稍乖必为驳正周公瑾之流其才不可及也作一篇为寄
作者：汤右曾
朝代：清
体裁：七言律诗

笙歌几部沸华堂，条教亲裁烛两行。心念民疲如杜母，耳知曲误是周郎。千夫帐下麾幢绕，七字毫端翰墨香。闻道翁归备文武，再承天语在明光。
藤厅花事较去年殊减
作者：汤右曾
朝代：清
体裁：七言律诗

紫藤阴里重婆娑，花事匆匆倏又过。白侍郎来嗟老矣，杜樊川至奈春何。赤衣贵仕尘中梦，青鬓流年水上波。等是容华易销歇，转思开少胜开多。
藤厅花时偶作
作者：汤右曾
朝代：清
体裁：七言律诗

文书堆案眼从遮，不记藤阴日又斜。满架丰茸缀缨络，两株诘曲走龙蛇。似闻西省新栽竹，空忆东堂旧种花。六七年来几閒日，风炉雪乳一瓯茶。
藤花厅寄唐东江司勋
作者：汤右曾
朝代：清
体裁：七言律诗

杨柳江潭手重分，几回书札话殷勤。极知说士甘于肉，每惜论交散若云。松菊未荒馀旧业，风流不坠寄斯文。紫藤花下阴浓处，二十年来转忆君。
蚤春书斋
作者：汤右曾
朝代：清
体裁：五言律诗

趿履行仍软，褰衣坐每偏。梅花初腊月，柳色半春天。冉冉旋移籥，悠悠忽到年。渐看芳意动，物态各欣然。
襄阳怀古
作者：汤右曾
朝代：清
体裁：七言律诗

马蹄一蹴失荆门，百战山河残角声。估客帆樯依断戍，人家水竹暗孤城。干戈格斗英雄事，宾从风流江汉情。邺下诸郎如虎兕，不争刘表一书生。
西苑请皇太后安是日大风寒甚
作者：汤右曾
朝代：清
体裁：七言律诗

扑面风尖奈尔何，日光未动晓寒多。问安长信宫中去，缓步宜春苑里过。石以霜侵棱刻削，冰如山立势嵯峨。污人何与元规事，十丈飞尘一任他。
见月
作者：汤右曾
朝代：清
体裁：古风

地霁气逾肃，天高寒更爽。颓阳既西倾，皓魄复东上。馀霞澄潋潋，张乐楚天广。孤光初出匣，素景俄映幌。号籁叶辞条，流哀雁沈响。念当穷阴节，共此清商赏。遥帷灭灯烛，冥坐寄遐想。眄睇西南星，烂烂见三两。投浦远烟暝，沦照夕波往。杳杳依行帆，悠悠送归桨。惊鱼时拨刺，邻船响夜榜。
观俞锦泉家乐
作者：汤右曾
朝代：清
体裁：古风

我醉来为蕊宫客，丹梯直上三十级。红牙檀板才一声，珠裙美人雁行立。平开宝靥玉色匀，小曳罗襦香气袭。谁其主者芙蓉仙，紫衫两部回春妍。云窗雾阁到今夕，绝艺一一谁争先。白雨催来羯鼓点，绿腰撚出琵琶弦。宜春院中搊轧筝，双成座上吹和笙。一枝铁𥴦水龙吟，三尺玉箫雏凤鸣。忽闻清音起重叠，姊妹桃根复桃叶。等閒听出犹可怜，况是蛾眉好腰衱。歌扇新开琼树花，舞衫旧罥春风蝶。不记今宵正三五，璧月中天夜巳午。哀丝急管烂不收，肯捉回鞭踏街鼓。巴笺叠幅当报投，更索斗酒飞觥筹。狂言一发惊座不，欲为越女三年留。
觅春
作者：汤右曾
朝代：清
体裁：七言律诗

觅春惆怅为春迟，九十风光欲半时。桃蕊乍苞宫缬影，柳条未散曲尘丝。年年触物心多感，夜夜怀人梦有思。院落灯红帘月白，且排閒闷一篇诗。
试院水亭
作者：汤右曾
朝代：清
体裁：五言绝句

萧萧夕苇呜，磔磔春禽语。阶下济水深，窗中太行雨。
诗成意犹未尽又作四绝句·其一
作者：汤右曾
朝代：清
体裁：七言绝句

儿时游钓频经处，几度垂杨信马行。玉果可曾分四座，金环似省识前生。
诗成意犹未尽又作四绝句·其三
作者：汤右曾
朝代：清
体裁：七言绝句

成弘馆阁数茶陵，一代诗家无几人。可惜当时集贤院，不曾写得乐天真。
诗成意犹未尽又作四绝句·其二
作者：汤右曾
朝代：清
体裁：七言绝句

裴家宅里秋天鹤，房相池头雪色鹅。谁似幽居无一物，门前赢得好烟波。
诗成意犹未尽又作四绝句·其四
作者：汤右曾
朝代：清
体裁：七言绝句

宏长风流在鼎台，一时门馆尽英才。诸生尚有东南秀，未到平津阁里来。
话蜀中事
作者：汤右曾
朝代：清
体裁：七言绝句

尚馀苦热在秋林，更带蛮溪水毒淫。三峡波涛似雷吼，谁言如线复如针。
读汪叔宁见诒之作兼怀令弟蛟门比部
作者：汤右曾
朝代：清
体裁：七言绝句

几将摹拟笑当涂，陶谢风流今在无。只有韦家好兄弟，诗如水淡见工夫。
读陆辛斋先生感事诗
作者：汤右曾
朝代：清
体裁：七言绝句

宽大何来见赐租，催科日夜下台符。七言字字堪挥涕，一幅流民郑侠图。
谷贱行
作者：汤右曾
朝代：清
体裁：古风

江南得米如得珠，关东下饲鸡与猪。我马在枥市束刍，秸稿累累子粒俱。问之市人笑卢胡，家有遗穗无逋租。酤酒赛神神降巫，村场击鼓连臂呼。女有衣裳男裤襦，乐哉此乐无岁无。今夏小旱豆荚枯，皇皇闾井忧妻孥。幸天出雨困乃苏，丰乐慎勿忘饥劬。大瓮小甔粟谨储，今年要备明年须。君不见尧汤水旱古来有，劝农合在循良守。
贺韩城大司寇张公
作者：汤右曾
朝代：清
体裁：古风

纷纶三相门，得姓天上古。渊源溯贻厥，累积自父祖。幽潜发奇光，大贤表风矩。刈楚黔阳秀，羡粟太仓庾。峨峨尚书公，早岁继前武。讲筵陈六萟，秘阁紬四部。函丈东南行，诸生比邹鲁。独识斑麟角，每用渐鸿羽。秋灯穷巷中，为恤机杼苦。至今所拔士，岂但十得五。归来践台阁，色线舜衣补。帝曰咨秋官，乃往视圜土。吁嗟武健吏，侧目剧乳虎。人皆望皋苏，狱敢倚徐杜。惟公正直性，不茹亦不吐。未停贝锦织，百中含沙弩。西归谢宾客，请学老农圃。明年官曹清，国典威质斧。仍闻尺一召，朝野歌且舞。还登喉舌地，上荷圣明主。时当万寿辰，大泽九州普。公尤承眷渥，琼章照朱户。六代恩荣殊，盛事快先睹。披图得髣髴，贺客正旁午。门前五丈旗，铿鍧节金鼓。飘然鸾凤诏，遥下神仙宇。庙祏列堂庭，礼器陈簋簠。拜前复拜后，至敬偻伛俯。是时双凤皇，联翩秘书府。童孙又玉雪，绣褓手弄组。光荣被戚娅，欢喜到僮竖。家风万石君，问马用策数。仲弓实弘道，占星百里聚。于门知必兴，秋荼解网罟。矧兹迈种德，淑问天所祜。应期调鼎鼐，为国作风雨。右曾薄材资，短笔了无取。未能谐钟律，浪自鸣瓦釜。聊从嘉庆馀，颂此股肱辅。他年论世阅，会冠百氏谱。
赋得微云淡河汉·其一
作者：汤右曾
朝代：清
体裁：五言律诗

路迥飘将断，河明淡不飞。西流水清浅，左界雨霏微。斜度穿针阁，遥停织锦机。似闻瑶殿里，裁作不寒衣。
赋得微云淡河汉·其二
作者：汤右曾
朝代：清
体裁：五言律诗

天宇纤埃敛，风林残滴闻。光穿榆历历，影散月纷纷。半卷随河霁，全消入夜分。九秋閒淡意，只似雨馀云。
赋得明月照积雪
作者：汤右曾
朝代：清
体裁：五言律诗

幽寻耿无寐，灭烛夜分时。起视雪千里，微明月半规。寒光坐超忽，素影共䙰褷。谁似王夫子，巡檐独咏诗。
赐金园图歌
作者：汤右曾
朝代：清
体裁：古风

今之元老桐城公，廿年论道蓬莱宫。手扪星辰夹日月，蒸为甘雨嘘和风。许身真当稷契比，高志夙与烟霞通。公家枞阳好岩壑，楚山不断青摩空。龙眠翠壁看面面，乱入窈窕穿玲珑。山庄故址留粉本，公亦别墅环其中。敞开堂轩复架阁，密插杨柳疏栽桐。往年兼金赐内府，特以开凿烦神工。珍材岂分岱畎北，异植或徙温房东。君臣契合恩礼异，书策所载谁能同。我公风尚秉清素，耻以富贵誇豪雄。门前五亩耦沮溺，但课岁事观农功。雨馀丰茸春稻绿，霜后䆉稏秋塍红。爱山岂必山中人，我闻此语东坡翁。公方为国作梁栋，明堂九室凌苍穹。鉴湖未须乞于越，绿野漫自怜高嵩。栖丘饮谷事岂易，远梦空逐归飞鸿。虞山逸老妙图画，纸尾薄技馀雕虫。公之文章浩河汉，下笑涓滴流潨潨。它年从游许裴迪，千里会买烟江篷。
赠两淮巡鹾六首·其一
作者：汤右曾
朝代：清
体裁：古风

大海环东莱，沧波渺无极。明公生其间，昂藏万夫特。早入承明门，丹台动颜色。许身良卓荦，当官必正直。谟谋见真儒，献替赖群力。翙翙朝阳桐，威凤占五德。
赠两淮巡鹾六首·其三
作者：汤右曾
朝代：清
体裁：古风

三代制国用，其本在力田。后世算钱刀，利尽民力朘。俗儒每病此，我见不谓然。山海天地藏，百姓讵敢专。但勿较分铢，宽大众所便。今看周孔心，未读管晏篇。
赠两淮巡鹾六首·其二
作者：汤右曾
朝代：清
体裁：古风

古者设谏官，上可比宰相。君不及尧舜，心耻常怏怏。直前论事时，百折气逾壮。公来簪白笔，高议殿廷上。时清主既圣，直道少疑谤。还闻补五丝，辛苦意不忘。
赠两淮巡鹾六首·其五
作者：汤右曾
朝代：清
体裁：古风

囊无金门粟，家有珠履人。名流例爱士，默默情自亲。道义收砻错，诗书浩涯津。琰琬韫已辉，椒房香可纫。乃知气类广，更叹品藻真。引领仰末风，愿言揖后尘。
赠两淮巡鹾六首·其六
作者：汤右曾
朝代：清
体裁：古风

二年都城客，取友素心最。侧闻公子贤，一见下交盖。是时迫严冬，雪意飘酒外。风流甫觞咏，马嘶促行旆。怊怅犹至今，归帆亦吴会。通门怀半刺，节下整襟带。
赠两淮巡鹾六首·其四
作者：汤右曾
朝代：清
体裁：古风

缅惟郑公乡，乃在公井里。渊涵富经术，千载继前轨。上之窥皇坟，下遂逮子史。馀事为诗言，雅音被宫徵。银钩勤翰墨，烂烂光照几。岂徒风节殊，廷诤传谏纸。
赠乔云渐·其一
作者：汤右曾
朝代：清
体裁：古风

昔游淮海滨，嘉会君子同。别袂一以判，十年阻西东。读书秋堂清，漉酒春醅红。志士秉高节，宁知道方穷。出处理匪齐，离心抱忡忡。连年相思札，缄彼南飞鸿。颇忧目近𤯝，轻云翳虚空。端居结遥念，何由豁群蒙。
赠乔云渐·其三
作者：汤右曾
朝代：清
体裁：古风

乔柯有卑荫，清源无浊流。束发追群彦，与子心绸缪。怀玉被布褐，遐哉今白头。叩门知缓急，稻粱非身谋。昔者郑公业，衣食常不周。又闻徐常侍，倾家卖车牛。怀君高世行，太息前贤俦。
赠乔云渐·其二
作者：汤右曾
朝代：清
体裁：古风

君有东皋田，近在射湖曲。漫漫秋塍黄，猗猗夏畦绿。公家井税毕，伏腊资亦足。河伯昨告灾，千里等沈陆。肃肃哀鸿征，啾啾饥乌宿。高人甘藜苋，俭岁供饘粥。时吟琼琚篇，眩晃古光蓄。松门微月上，茶乳汎新馥。澹尔静者心，宁为万物逐。
赠乔云渐·其四
作者：汤右曾
朝代：清
体裁：古风

纡辔指京邑，投鞅暂淮壖。四序纷回薄，感叹非朱颜。堂上尊酒陈，款曲平生欢。深愧鸡黍约，凶年艰盘飧。欲分俸钱薄，踟蹰未敢言。儿郎皎琼树，世业书一编。小筑松石下，深心豪素间。勤当注玉液，馀念且勿关。
赠乔石林侍读四首·其一
作者：汤右曾
朝代：清
体裁：七言律诗

南宫风月已多时，得路烟霄去较迟。閒与墨卿为职业，冷看芸府是曹司。关心小贮铜匜火，过眼慵争玉局棋。那更宦途论巧拙，护花累石足幽期。
赠乔石林侍读四首·其三
作者：汤右曾
朝代：清
体裁：七言律诗

漫将铅椠笑儒丘，稽古荣看礼数优。一赋旧曾传豹尾，七年今始上螭头。清班旷典知无愧，密侍殊恩可易酬。公等自堪当世用，不徒文采重枚邹。
赠乔石林侍读四首·其二
作者：汤右曾
朝代：清
体裁：七言律诗

有才如此合腾鶱，尺一俄闻诏旨传。泚笔露分仙掌上，题名香绕御屏边。遭逢鱼水真千载，顾盼风云便九天。第五何因减骠骑，品题况自玉皇前。
赠乔石林侍读四首·其四
作者：汤右曾
朝代：清
体裁：七言律诗

每逢下直即谈经，万卷书围一草亭。笔海涛声天渺渺，墨池云气雨冥冥。山图落手怀孤往，酒地当杯笑独醒。萧散肯容无事在，即看魁下是三星。
赠别陈五玉
作者：汤右曾
朝代：清
体裁：七言律诗

相逢两世记交情，书记翩翩方盛名。早对杨梅人已异，新题鹦鹉座皆惊。土风偶采陈留传，地主应叨许氏评。三度春灯上元夜，他时莫忘汴州城。
赠歌者时郎·其一
作者：汤右曾
朝代：清
体裁：七言绝句

雕阑屈曲上花钩，行遍花阴迥自愁。听出一声新乐府，始知江左最风流。
赠歌者时郎·其三
作者：汤右曾
朝代：清
体裁：七言绝句

三年隋苑斗繁华，定子当筵醉脸斜。水调莫歌歌最苦，雷塘几亩野田花。
赠歌者时郎·其二
作者：汤右曾
朝代：清
体裁：七言绝句

妙绝南朝琼树词，空馀宰相写乌丝。秦淮三月花如雪，一曲断肠谁得知。
赠歌者时郎·其五
作者：汤右曾
朝代：清
体裁：七言绝句

琵琶筝笛等閒空，萧寺房廊夜夜风。忆得扇纨零雨别，几回惆怅蜡镫红。
赠歌者时郎·其四
作者：汤右曾
朝代：清
体裁：七言绝句

梨花著雨淡生春，小阁浓香拨一尊。莫向湘南唱红豆，弦凝管咽欲销魂。
赠王孟谷叠前韵
作者：汤右曾
朝代：清
体裁：古风

岁寒青松枝，百尺饱霜霰。佳人纨扇曲，凄断凉叶院。先生包古言，如贾三倍羡。蓬莱清浅水，几阅市朝变。搴来青芙蓉，一一手中瓣。如何老骥伏，不令猛士战。会当洒天瓢，玉女开笑电。今朝风雪夜，灯火故人面。嵩阳寻旧师，百里阻山县。且留访伊阙，快马短衣便。石脉散淙流，韦郎旧吟卷。相期二三子，携手共游宴。
赠王昆绳
作者：汤右曾
朝代：清
体裁：古风

秋风飒飒吹惊沙，横林一抺飞霜花。掩关窗户忽已冷，日看高楼盘栖鸦。俄传有客访我至，姓氏久遣傍人誇。东阳大小吾所羡，得一已足慰蒹葭。悲歌感慨燕赵士，翻与江左争风华。掀髯为我论作者，直欲上古穷羲娲。中间雅郑各判别，往往丽则兼淫哇。蝉连入耳意不厌，妙语散出纷天葩。君来十日未为久，造请忙似游春车。我亦时过话诗律，归路每待微阳斜。城北乔生吾好友，主既不恶宾殊嘉。花笺小幅日召我，道此笃爱无疵瑕。明灯絮语似梦寐，酒杯吟卷忘天涯。五更烛跋未肯住，直待东海升青霞。裁成长句贻赠我，龙腾凤翥相纷拿。凭陵意气流辈少，似子笔力谁能加。我诗委靡愧大手，气慑不振惟咨嗟。留题纸尾亦徒尔，聊复赠行当马挝。
赠顾九恒时戊戌上元后四日
作者：汤右曾
朝代：清
体裁：五言律诗

八十翁真壮，青云算鹤程。赋诗留古意，把酒谢时名。夜雨灯前话，春风陇上耕。鲁连心倜傥，高意动聊城。
赤壁谒苏公祠
作者：汤右曾
朝代：清
体裁：古风

东逝随流波，孤舟日沿越。晚经齐安郭，振迅夕飙发。水恶不可渡，连山浮溟渤。系缆陟台基，登闉瞩岑樾。蒙茸剪己久，轩敞树华阙。名贤迹偶经，万古斗柄揭。楚泽丛香草，馀芳殊未歇。当时冯夷宫，幽怪鉴毛发。江沙涨坼岸，渐远波匼窟。拾级连岩高，天长鸟飞没。垣墉起迢递，林麓傍隆窣。缟衣揖羽流，绿髓鍊金骨。忧来思洗盏，浩荡酹江月。
赤抒枉约城南之游会雨不果怅然有作
作者：汤右曾
朝代：清
体裁：七言律诗

晓雾冥濛雨渐晴，几回惆怅绕廊行。己辜韦曲看花约，空忆章台走马声。风磴隔年醒宿酒，水亭他日听残莺。思君帘阁閒凭处，不少伤春怀旧情。
赵丰原太守招游龙门香山竟日效乐天体
作者：汤右曾
朝代：清
体裁：七言律诗

宾游联骑出城闉，山水佳时气色新。㡳用清商随一部，不须明月作三人。馀霞似绮连嵩少，残雪如花舞洛滨。多谢风流贤太守，十分先借水边春。
跋乔石林编脩使粤集后·其一
作者：汤右曾
朝代：清
体裁：七言绝句

使节南溟万里长，乘潮解缆兴徜徉。玉堂人物风流在，泥酒游山总不妨。
跋乔石林编脩使粤集后·其二
作者：汤右曾
朝代：清
体裁：七言绝句

桂管归来已二年，眼中历历旧山川。伤心漓水关边路，一度看诗一惘然。
距热河三十里山顶有方石高二丈许矗立中断为二四旁有刻划痕洵异观也
作者：汤右曾
朝代：清
体裁：五言律诗

有石能自立，无人为告劳。鬼工曾密运，仙掌得双高。俊拔千夫特，嵚崟万劫牢。钟灵定何自，一舍即神皋。
辛卯六月廿二日蒙恩宣赐诸臣瓜鱼二种以迟到不及坚斋少司马分鱼一头口占志谢
作者：汤右曾
朝代：清
体裁：七言律诗

蹒跚步缓失瓜期，门下空歌弹铗鱼。后至我应甘薄责，先尝君特肯分馀。蒸来翠釜金鳞细，脍出银刀雪片虚。得一何心敢专飨，便归洒扫待高车。
辰州江楼
作者：汤右曾
朝代：清
体裁：七言律诗

楚泽深来地转灵，浮香沅芷绕回汀。竹郎祠外昏山雨，燕子岩边叠画屏。五岭佛桑开更白，两京齑菜采还青。武陵一曲吹𦍑笛，言语侏𠌯不可听。
辰阳舟中·其一
作者：汤右曾
朝代：清
体裁：古风

善卷古先生，闭户养芝术。年年丹砂水，清浅洞门出。福地閟幽栖，烟萝望中失。
辰阳舟中·其二
作者：汤右曾
朝代：清
体裁：古风

南山孰云移，感此风雨暮。一峰如静女，㛹娟水北住。相向淡无言，飞云日来去。
辰龙关
作者：汤右曾
朝代：清

束马悬厓险，关门郁不开。居然横戟地，曾此挂弓回。浩荡妖星落，苍茫角吹哀。兵家争间道，为语勒铭才。
辰龙关
作者：汤右曾
朝代：清
体裁：五言律诗

束马悬厓险，关门郁不开。居然横戟地，曾此挂弓回。浩荡妖星落，苍茫野吹哀。兵家争间道，为语勒铭才。
过东林寺
作者：汤右曾
朝代：清
体裁：五言律诗

小憩聊延望，炉峰秀色遮。青山匡氏宅，白社远公家。寺逐残碑破，泉依曲磴斜。影堂松雪里，一树老梅花。
过八里庄道中作
作者：汤右曾
朝代：清
体裁：古风

始出门头村，郊路就平旷。秋山忽满眼，翠色上屏障。差差白塔影，渺渺青莲相。幽讨已可期，诸峰入吟望。
过双林寺
作者：汤右曾
朝代：清
体裁：七言律诗

高柳鸣蝉已到门，小桥雨坏昼昏昏。茶香一勺知新味，鸿爪何年识旧痕。乍落槐花秋梦冷，自翻荷叶午风喧。痴人未用痴相惜，宝带华缨一笑论。
过可园简王敏行郎中
作者：汤右曾
朝代：清
体裁：七言律诗

寂历虚斋境更幽，不妨无事日閒游。窗中密竹风惊夜，槛外丛花雨打秋。每见草书留几上，时来浊酒过墙头。与君鸡黍为邻并，暇即招寻懒便休。
过吴门某氏别业
作者：汤右曾
朝代：清
体裁：古风

鸣禽变春声，首夏开闲园。置酒度高阁，扫石临前轩。疏花蔫日长，众卉交风暄。孤桐翠新引，密竹阴已繁。嘉宾盛壶觞，兀兀杂笑言。适意各异趣，宁知寂与喧。
过德州与田子益话旧追送至二十里驿亭马上口占
作者：汤右曾
朝代：清
体裁：七言律诗

酒场诗地草连空，四十年来剩两翁。岂意三更明月下，依然并马古城东。长河浩浩催高浪，短发萧萧任朔风。犹记得邻堂上会，玉笙吹彻烛销红。
过愚溪
作者：汤右曾
朝代：清
体裁：古风

我读蝜蝂传，居尝念高危。柳侯亦知道，未用讥诃为。慷慨功与名，失坠差豪釐。文墨本小道，况乃工奕棋。群小既喧豗，国事几纷披。风波一蹉跌，远逝湘水湄。扣舷动哀吟，离骚咏江蓠。西山万古色，冉溪清涟漪。种漆思南国，成器讵可期。三亭衰草没，故迹谁复知。兹溪非云愚，使君失意时。潨潨漱寒石，清潭有馀悲。我来愚溪上，更咏溪居诗。
过查浦新居叠前韵
作者：汤右曾
朝代：清
体裁：七言律诗

欣然扫径得情亲，坐觉清风远趁人。竹叶一丛还听雨，荷花六月可留春。暂休簿牍归差蚤，未厌茶瓜到肯频。咫尺虽嗟门巷隔，他年终作五湖邻。
过汪东川祭酒所园新居
作者：汤右曾
朝代：清
体裁：七言律诗

高卧园林日掩扉，先生真与俗情违。旧因看竹人曾到，新见巢梁燕又飞。香灺始知清昼永，庭闲细数落花稀。何来剥啄门前客，十丈红埃未拂衣。
过法华庵
作者：汤右曾
朝代：清
体裁：七言律诗

玉河屈曲贯城流，汇作风漪十顷幽。清浪似翻龙钵底，间云遥接雁池头。老惭佛法三乘入，病想僧房一榻休。他日蒲莲浩如海，可知宜夏复宜秋。
过虎牢关风日晴美·其一
作者：汤右曾
朝代：清
体裁：七言绝句

关门设险笑徒劳，绝壁缘云旧虎牢。黑色小儿空百战，也从洛口塞成皋。
过虎牢关风日晴美·其二
作者：汤右曾
朝代：清
体裁：七言绝句

才言今日已春还，春在融融冶冶间。柳意渐苏波渐活，东风先上虎牢关。
过郑州雨后道泞肩舆杂出村落畦陇间青葱弥望甚可乐也
作者：汤右曾
朝代：清
体裁：古风

午炊荥河饭，晚指郑城宿。雨后清风生，一日变凉燠。仆夫畏泥泞，迂道几萦曲。落身禾麻中，平野舞净绿。敷荣己可爱，未暇计成熟。平生老农书，虽好未竟读。微官田园兴，久矣念空蓄。但求阳羡米，敢盗太仓粟。吾侪亦何须，衣食望粗足。提筐出村女，联袂共墙屋。怅焉感远游，万里双转毂。
退谷
作者：汤右曾
朝代：清
体裁：古风

斗米食不尽，八驺竟何益。不如山中人，岁岁挂萝薜。侍郎搆茅亭，缅想栖遁迹。风流去已远，散发待来客。抗怀各飞沈，幽意抱云石。流觞聊复尔，更往理轻策。
退谷将归吴中小诗道别
作者：汤右曾
朝代：清
体裁：七言律诗

子归万里自天西，伊阙春风试马蹄。白傅墓前新月皎，韦郎泉上晚烟迷。六时洗钵多华满，千尺磨崖健笔题。今日回看又陈迹，一尊珍重此分携。
送九如表叔之太和任·其一
作者：汤右曾
朝代：清
体裁：七言绝句

花外潘舆望若仙，飞来天柱县门前。知君不爱西昌尉，爱去閒参玉版禅。
送九如表叔之太和任·其二
作者：汤右曾
朝代：清
体裁：七言绝句

闻道章江接贡江，十年幽梦付篷窗。洄沿山谷祠前水，好寄鲤鱼时一双。
送介夫介夫一字固庵因以固字立韵
作者：汤右曾
朝代：清
体裁：古风

大槊取富贵，儒冠计或误。霓裳谱遗声，乃遭俗工顾。骐驎天骥子，盐车在道路。美人桃李颜，倏忽感迟暮。游从三十载，爱子心迹素。冷然青松枝，不受雪霜冱。精心贯金石，软语款亲故。昨来连墙居，寒厅约频赴。兹晨忽告别，离绪增触迕。悠悠淮南云，杳杳广陵树。明湖足临汎，流电走乌兔。大力负之趋，藏山未必固。明年待吾子，槐黄及秋赋。
送令诒之铜仁任·其一
作者：汤右曾
朝代：清
体裁：五言律诗

之官鸟道外，丛木子规啼。人物馀三户，云山入五溪。秋风沅水上，明月夜郎西。旅雁稀消息，全家好共携。
送令诒之铜仁任·其三
作者：汤右曾
朝代：清
体裁：五言律诗

苗猺俗未革，教化尔能为。酌酒听蛮语，焚香读楚辞。方书防瘴疠，禄米给亲知。讵免为贫仕，归田且后期。
送令诒之铜仁任·其二
作者：汤右曾
朝代：清
体裁：五言律诗

昔恨播州远，今来远更加。铜人空没水，金穴枉披沙。才子乌罗长，山城白葛花。祗馀官舍好，云木似仙家。
送令诒之铜仁任·其四
作者：汤右曾
朝代：清
体裁：五言律诗

轺车昔于役，回首楚天长。山静鸣铜鼓，林深拜竹王。故人从此去，远道若相将。别后能遥忆，音书未可忘。
送令诒归松江·其一
作者：汤右曾
朝代：清
体裁：五言律诗

去国名何减，还山意有馀。未成三亩隐，且傍九峰居。乡物传鲈鲙，门生议蟹胥。他时小儿子，看读五车书。
送令诒归松江·其二
作者：汤右曾
朝代：清
体裁：五言律诗

不信时清日，长令老故园。贞筠如挺拔，俊鹘必腾鶱。物望归封事，天心重直言。会从阊阖里，还认旧巢痕。
送俞苍文二首·其一
作者：汤右曾
朝代：清
体裁：七言绝句

忽慢攀条怅远行，杏花寒食数归程。分明仍在庐江驿，同听淋浪夜雨声。
送俞苍文二首·其二
作者：汤右曾
朝代：清
体裁：七言绝句

澄江如练谢家诗，千载风流入梦思。君是后来称独步，合应题在小孤祠。
送内人丧至潞河·其一
作者：汤右曾
朝代：清
体裁：七言绝句

营斋十万不关渠，况复长贫愿总虚。零落郊门送归日，两行白旐一輀车。
送内人丧至潞河·其七
作者：汤右曾
朝代：清
体裁：七言绝句

一语重泉闻不闻，平沙独鹤叫秋群。纸钱飞尽残缸灭，有梦如何不梦君。
送内人丧至潞河·其三
作者：汤右曾
朝代：清
体裁：七言绝句

一寻往事一伤神，风雨漂摇共苦辛。料得夜台回首处，尚怜庑下伯鸾贫。
送内人丧至潞河·其二
作者：汤右曾
朝代：清
体裁：七言绝句

也解浮尘万事休，谁能华屋不山邱。爱河毕竟何时涸，老泪无端只暗流。
送内人丧至潞河·其五
作者：汤右曾
朝代：清
体裁：七言绝句

小儿学语似初莺，掌上怜如玉刻成。遣向灯前诵论语，令君听取读书声。
送内人丧至潞河·其八
作者：汤右曾
朝代：清
体裁：七言绝句

君归埋骨旧青山，逝矣余行老衲还。经卷药垆相伴住，结茅已就屋三间。
送内人丧至潞河·其六
作者：汤右曾
朝代：清
体裁：七言绝句

凄凉横笛不须吹，宛转哀思未是悲。一夜孤舟娇女哭，峡猿啼到断肠时。
送内人丧至潞河·其四
作者：汤右曾
朝代：清
体裁：七言绝句

三年睡起失骊珠，恸哭愁云下直沽。今日重来呜咽水，夜风萧瑟飐樯乌。
送冯文子之礼县
作者：汤右曾
朝代：清
体裁：七言律诗

行矣将图不朽名，未嫌仙令一官轻。地连同谷曾开府，天近阳关尚用兵。小邑自来无大费，薄田只要劝深耕。谁知万里河湟外，正有书生愿请缨。
送刘咸珍归里
作者：汤右曾
朝代：清
体裁：五言律诗

子病怜新愈，吾衰送此行。九年为客意，一月到家程。旅雁秋来影，寒潮夜落声。知添他日泪，泉路渭阳情。
送卢舜徒光禄赈饥陜西
作者：汤右曾
朝代：清
体裁：五言律诗

使者如甘雨，随车入雍州。遗黎方望活，天子待分忧。漕粟前筹急，屯田后效收。期君布嘉惠，直到海西头。
送友之闽中·其一
作者：汤右曾
朝代：清
体裁：七言绝句

东西澄澈两溪分，仙穴时时起白云。此去真如驾鸾鹤，会应亲见武夷君。
送友之闽中·其二
作者：汤右曾
朝代：清
体裁：七言绝句

文公精舍隐屏边，小劫应论八百年。待拟相招到云窟，谁言谤道是神仙。
送友人南归
作者：汤右曾
朝代：清
体裁：七言律诗

别酒重行簇马蹄，半年情好惜分携。春回塞北冰初坼，人到江南柳渐齐。一带晓光迷鹤市，几湾浅水绕香溪。美人楼阁花桥路，待我归寻綵笔题。
送吕山浏之临朐
作者：汤右曾
朝代：清
体裁：古风

读书把丹铅，作吏就朱墨。书围足潇洒，吏事有程式。吕侯风雅才，开卷欣独得。当其下笔妙，魁磊百夫特。只今亲簿书，民事纷已逼。莫轻百里宰，大小各奉职。才从百练老，节自寸莛植。此中惟宜酒，毋乃负饮食。又笑朱子元，奋髯太强力。吾师盖公意，刑名本道德。齐州桑麻川，沃土惟赤埴。烟雨劝春田，灯火催夜织。但期毕租税，未用忧盗贼。君才无不宜，贤者讵可测。三年课治行，天际翔羽翼。看君任谏诤，伟矣邦司直。
送吴青厓
作者：汤右曾
朝代：清
体裁：七言律诗

初惊半面蓟门霜，乍别河干暑雨凉。共羡少年先入洛，岂知才子倦游梁。庭分玉树枝枝秀，堂有槐花冉冉香。每到经楼最高处，始知季虎气堂堂。
送大司寇韩城公
作者：汤右曾
朝代：清
体裁：古风

三千著律令，原本忠厚意。古者师朱儒，轻典用颂系。刑书虽铸鼎，往往传古义。狼牧而虎冠，后世进酷吏。谁能一杯酒，狱豻洗冤气。足知三刺听，讵有百金利。峨峨韩城公，明堂栋梁器。秋官大司寇，职在谳鞫地。惟良助仁德，实布天子惠。粒米盗太仓，罪重法不贳。见知相从坐，盛世无此例。公乃正色争，独先在廷议。飘然遂去国，鹤听九皋唳。西归太华山，三峰卷清霁。弹琴石室内，云牖夜不闭。日月当高旻，回照豁阴翳。会当不远复，藉以风有位。仁心待袁公，岂止理狱事。
送姜友棠游东兖即还四明
作者：汤右曾
朝代：清
体裁：五言律诗

秋气入东郡，感君羁旅心。杜陵昔游地，高李共登临。落日空裘马，寒芜自古今。渡江冰雪后，好寄越中吟。
送家兄子方之清流
作者：汤右曾
朝代：清
体裁：古风

行路何必蚕丛难，千涡万沫新罗滩。磋磨一线千仞底，篙师谈笑无波澜。山重水复阻烟雾，孤城小驿开茅菅。君今行持部牒去，舴艋一叶凌飞湍。阴崖暝谷溅急雪，坐觉六月溪风寒。到官梅雨歇清暑，万山荔子方舒丹。讼庭无事数花落，石上时有青苔斑。清平长官父老喜，儒雅吏治琴书閒。对床应念老兄弟，扰扰岁月惊双丸。平生僻性爱水石，念此不得同跻攀。飞车恍若行万里，坐我绝壑危峰间。清猿夜夜月挂树，素馨一一香连山。闽州芳草满沮泽，百本好寄幽人兰。
送履中长老
作者：汤右曾
朝代：清
体裁：七言律诗

没膝街泥雨雪频，苦留莫漫笑因循。师应桑下仍三宿，我已花前负一春。衣钵只如飞鸟迹，江山好在野云身。十年座下称都讲，的有香门未了因。
送履公往住香山寺
作者：汤右曾
朝代：清

此心宿火拨寒灰，幡动铃鸣日几回。雪里依然吴会别，梦中曾自洛阳来。任飞白鹤先提锡，欲饭青猿已筑台。师到诸天合欢喜，百千万亿阁门开。
送延津赵令·其一
作者：汤右曾
朝代：清
体裁：七言绝句

岳麓山昏黯黯天，短篷风雪洞庭船。澧兰沅芷思公子，官阁红炉十二年。
送延津赵令·其二
作者：汤右曾
朝代：清
体裁：七言绝句

太行遥压廪延城，帽影鞭丝我旧经。君去卷帘西阁望，玲珑削出半天青。
送式如侄南归·其一
作者：汤右曾
朝代：清
体裁：七言律诗

蓬山芸阁剩閒身，雨雪春来卧浃旬。职事敢论三代史，俸钱不救一官贫。庾郎鲑菜无兼味，谢氏乌衣有雅人。每念竹林前会在，爱君谈麈往来频。
送式如侄南归·其二
作者：汤右曾
朝代：清
体裁：七言律诗

买得青帆欲渡江，脩门别路水淙淙。笑人多蜡游山屐，为我归营听雨窗。迸石斑斑墙外笋，拨醅滟滟腊前缸。燕云吴树劳相忆，梦里烟波尺鲤双。
送张卣臣学士祭告南岳·其一
作者：汤右曾
朝代：清
体裁：五言律诗

尉候通重译，怀柔答万灵。天书颁北极，祀事肃南溟。衡岳仙人宅，文昌使者星。九疑联属远，綵笔启幽扃。
送张卣臣学士祭告南岳·其二
作者：汤右曾
朝代：清
体裁：五言律诗

典礼修三楚，提封接五溪。烽销青海北，文谕夜郎西。共识天威肃，须令王会齐。百蛮应震詟，京观筑鲸鲵。
送徐亮直编脩奉使册封琉球
作者：汤右曾
朝代：清
体裁：七言律诗

鼋鼍梁已驾东濒，宝册光华宠命新。受吏远来沧海使，宣风暂借玉堂人。神鱼跋浪迎旌纛，仙草环洲集凤麟。一品锦衣归献寿，此行最喜是娱亲。
送成絅斋出使安南
作者：汤右曾
朝代：清
体裁：七言律诗

使星先入日南天，朵殿新看诏旨传。九译盖幢来白雉，百重楼橹望朱鸢。林风箐雨山稠叠，峒獠溪蛮路接连。万里何人谕威德，此行端藉玉堂仙。
送文子南归
作者：汤右曾
朝代：清
体裁：古风

请歌毋庸归，骊驹已首路。秋霖泥滑滑，渐车不可渡。一帆直沽云，千里逐鸥鹭。群书满船系，清景随所寓。忆昔榴花明，言指嵩阳树。回头一寒暑，相隔如晨暮。今来无几时，告别返江步。故人犹故态，脱略见情愫。我老心尚孩，谈谐苦无度。聊烦答宾戏，未敢令公怒。相过沈昭略，蛤蜊食不顾。王郎拔剑歌，既茹还复吐。眼中二子在，豁达肝胆露。其馀异死生，宿草荒墟墓。四十年来事，天地莽回互。猿鹤与沙虫，扰扰讵知数。子今存一毡，未是折腰具。归欤且慰意，能事托毫素。清斋苜蓿盘，不受酒肉污。虽伤岁时晚，未恨才名误。家奉一先生，经传小章句。苏湖遗法在，弟子望户屦。明年当从君，寒厅展良晤。尚思王与沈，共宅清漳住。大火方西流，长河复东注。儒冠虽冷落，终竟胜纨裤。绕膝有娇儿，对案有佳妇。到家秋正中，圆月看顾兔。
送方文辀之官丰润·其一
作者：汤右曾
朝代：清
体裁：七言绝句

百里郎官永济乡，六街同听雨浪浪。不论䆉稏秋田熟，已喜台符免捕蝗。
送方文辀之官丰润·其二
作者：汤右曾
朝代：清
体裁：七言绝句

醴泉一酌夏应寒，豆饭蒸壶爱长官。我笑汧阳未知味，定无馀想到猪肝。
送旵山和尚归徐州
作者：汤右曾
朝代：清
体裁：五言律诗

瓶钵自兹去，支公真胜流。帆低泊淮镇，花落到徐州。余亦慕栖隐，年来感薄游。羽衣明月下，他日记黄楼。
送曹峨嵋先生南归·其一
作者：汤右曾
朝代：清
体裁：七言绝句

桥门未绝记韦编，座里春风十八年。今日重持一杯酒，旧来双鬓各苍然。
送曹峨嵋先生南归·其七
作者：汤右曾
朝代：清
体裁：七言绝句

买宅无劳更买邻，江山风月等閒亲。青溪九曲题诗处，谁省龙标此后身。
送曹峨嵋先生南归·其三
作者：汤右曾
朝代：清
体裁：七言绝句

高情真与俗情违，花外红堂客到稀。江月低时沙路阔，只应愁见鹡鸰飞。
送曹峨嵋先生南归·其二
作者：汤右曾
朝代：清
体裁：七言绝句

不须千骑出东方，一曲菰芦几泊桑。尺五城南韦杜客，全家烟雨入吴乡。
送曹峨嵋先生南归·其五
作者：汤右曾
朝代：清
体裁：七言绝句

头颅弘景尚嫌迟，六十狂生笑食其。种豆山南亦行乐，丹徒长忆布衣时。
送曹峨嵋先生南归·其八
作者：汤右曾
朝代：清
体裁：七言绝句

春明雅会罢饧餐，后约浮舟计日难。好瀹溪茶待桑苧，更分曲米饷云安。
送曹峨嵋先生南归·其六
作者：汤右曾
朝代：清
体裁：七言绝句

飞仙踪迹定何年，蚁穴蜂衙绝可怜。他日茅山问丹诀，菖蒲潭在草堂前。
送曹峨嵋先生南归·其四
作者：汤右曾
朝代：清
体裁：七言绝句

浮名何止一稊轻，怀挟风流万古情。梦去海棠春一国，江南燕燕与莺莺。
送朱可亭总宪赈饥山西
作者：汤右曾
朝代：清
体裁：五言律诗

宪府官弥重，河东岁大荒。地当千里赤，麦失二年黄。风俗多商估，人家少盖藏。恐凭和籴议，未足慰流亡。
送朱敬如出守九江三首·其一
作者：汤右曾
朝代：清
体裁：七言律诗

望郎文采敌枚邹，旌盖南行及晚秋。三十宿宜新月色，二千石是古诸侯。门前炉拥一峰秀，郭外江看九𣲖流。高咏琵琶亭上路，使君何减白江州。
送朱敬如出守九江三首·其三
作者：汤右曾
朝代：清
体裁：七言律诗

閒分翠管擘云笺，文字师门托契偏。贪借异书常万轴，共持杯酒又三年。眼中簿领心期少，望里江山梦到先。觞咏情怀官况味，北来时遣驿书传。
送朱敬如出守九江三首·其二
作者：汤右曾
朝代：清
体裁：七言律诗

世家乔木有清风，复榭重阑玉一丛。我爱清吟此才子，人言好士类司空。雪车冰柱风标似，秋月春云意度同。合与匡庐作贤主，瀑泉万斛在胸中。
送朱旦平南归
作者：汤右曾
朝代：清
体裁：七言律诗

客中送客迥添愁，归及江村事事幽。经岁旅程尝并马，往时仙侣忆同舟。湖声莲叶堪销夏，乡思鲈鱼不待秋。应念梁园词赋地，白蘋风起更重游。
送李总宪归里·其一
作者：汤右曾
朝代：清
体裁：七言律诗

乞归乍许诏书新，鸾鹤飘然自在身。长有清风留宪府，谁从嘉石辨冤民。廿年鱼水君臣契，一夕林塘梦寐亲。取次烟花满吴会，为公吟望五湖春。
送李总宪归里·其二
作者：汤右曾
朝代：清
体裁：七言律诗

东门张饮画成图，自昔轮经大雅扶。爱士名争归沈范，累朝族自重崔卢。烟消驿外晨排马，月出台端夜集乌。它日会烦中使问，肯教乡思老莼鲈。
送李约山之官凉州
作者：汤右曾
朝代：清
体裁：七言律诗

似君文采驾枚邹，忽漫乘轺过陇头。司马一官新按部，河西千里旧防秋。边庭铙吹传才子，父老壶浆拜郡侯。满汎葡萄倚横笛，桃花春醉古凉州。
送杜大宗伯归秀水·其一
作者：汤右曾
朝代：清
体裁：七言律诗

夕梦青山朝抗章，吴丝新点鬓边霜。鼎钟勋业光前史，鱼稻心情忆故乡。秘殿从知稀履迹，上台犹自辨衣香。两朝耆旧风流在，归日先开会老堂。
送杜大宗伯归秀水·其二
作者：汤右曾
朝代：清
体裁：七言律诗

遗荣高节古无俦，深重君恩许赐休。剩有书名满台阁，依然传癖在春秋。九门祖帐来天上，一曲湖光绕秀州。径欲从公轻舸去，招呼海鹤狎江鸥。
送查浦之兰州·其一
作者：汤右曾
朝代：清
体裁：五言律诗

君去过洮水，关门落木空。黄河绕天外，白草满榆中。悲壮寒城角，萧梢大漠风。书生有燕颔，辛苦笑雕虫。
送查浦之兰州·其三
作者：汤右曾
朝代：清
体裁：五言律诗

送别青门侧，相思陇水头。因风候音旨，雨雪向边州。苜蓿连天远，琵琶出塞愁。金城方略在，暂尔借前筹。
送查浦之兰州·其二
作者：汤右曾
朝代：清
体裁：五言律诗

万里通西极，王师献凯旋。三河遗孽少，列郡戍兵闲。幕府风云上，才人文酒间。霜中明猎火，小队出萧关。
送梁药亭归南海
作者：汤右曾
朝代：清
体裁：古风

图牒不到罗浮巅，中有云气相钩连。瑶宫璇房七十二，造幽屐齿无因缘。爱君架屋此中住，便作平地飞空仙。烟霞潇洒入骨相，风雨离合来诗篇。昨年走马到京邑，春官名字人争传。楞伽一本学士院，晚入不看前阶砖。宣武门西得小筑，手置花石争春妍。卷帘烟穗上袅袅，倚杯月色流娟娟。长安驺呼满广陌，高车大马交喧阗。相如谢病杜门卧，时与文士穷丹铅。我生于世百无好，默坐兀兀枯僧毡。穷秋落叶记送子，古藤老屋风霜穿。灯青火冷共联句，飓风鲸浪遮南天。五年回首等梦寐，万事过眼真云烟。春风一枝同砌植，猥以蓬艾随芳荃。诗书臭味自夙昔，文字嗜好犹当年。豪唫始知笔有力，痛饮那顾囊无钱。人生踪迹剧过雨，一尊别酒仍花前。太官未赐百索轴，长路已捉蟠桃鞭。到家五月六月节，四山荔子红无边。归携词客陈与屈，美人一曲寻花田。故交隔越霄汉外，欲往远道愁连千。唯当作书勤报我，更寄仙蝶飞翩翩。
送沈昭嗣之官监利
作者：汤右曾
朝代：清
体裁：七言律诗

东阳才子河阳令，綵服还乡破腊新。千里江山方捧牒，一船琴鹤便迎亲。邑中霜橘探怀美，郭外湖鱼人馔频。况是官閒诗思好，渚宫西上待吟春。
送沈涧房之山右
作者：汤右曾
朝代：清
体裁：五言律诗

望望并州路，情亲此送君。晚秋汾水雁，斜日晋祠云。去住心多感，衰迟手重分。且将怀古意，罢酒一论文。
送潘尹之官太仓四首·其一
作者：汤右曾
朝代：清
体裁：七言绝句

输与髯卿此一官，只教高枕劝加餐。铜坑红绽杨梅熟，先上潘郎玳瑁盘。
送潘尹之官太仓四首·其三
作者：汤右曾
朝代：清
体裁：七言绝句

吴中旧事未全荒，画本诗篇王太常。今日东园好风景，不妨骑马数徜徉。
送潘尹之官太仓四首·其二
作者：汤右曾
朝代：清
体裁：七言绝句

分得君王符竹来，宦名虽小亦悠哉。太平且喜稀公事，拨了文书近酒杯。
送潘尹之官太仓四首·其四
作者：汤右曾
朝代：清
体裁：七言绝句

曲残红豆最相思，何处针楼祝喜丝。好为春风买桃叶，待教唱我渡江词。
送潘集生之官曲沃
作者：汤右曾
朝代：清
体裁：七言律诗

连璧风神十倍加，牵丝路指太行斜。七年杏苑初怀绶，一县檀郎只种花。诗境小胥安笔砚，官情老父话桑麻。铜琶锦瑟新声好，笑拂青鸾照脸霞。
送王秋史再叠前韵
作者：汤右曾
朝代：清
体裁：古风

洛城三日雪，庭宇复飞霰。子抱卓荦才，不归学士院。来言不得意，买田思阳羡。论道阻江湖，坐看浮云变。家邻华不注，天际青一瓣。抱此静者心，不问蛮触战。昨试礼部作，迅速走惊电。暗中识光芒，鬷蔑无半面。将规读书处，不少山水县。子其慎自持，狱市视民便。文章经国事，撑拄五千卷。终期赓猗那，言从柏梁宴。
送翁康贻南归
作者：汤右曾
朝代：清
体裁：七言律诗

金明池路杏花丛，兄弟欢游约略同。零雨散时人欲别，故山遮处梦还通。百年骚雅晴轩笔，六月虚凉水阁风。一样恩袍烂银色，羡君归著北堂中。
送翁聿脩大令南归兼寄尊甫萝轩同年
作者：汤右曾
朝代：清
体裁：七言律诗

酒香腊瓮岁方徂，去若登仙子甚都。凫舄春来仍入洛，莼羹秋后每思吴。四山回合云藏寺，一苇空濛雪满湖。寄语萝轩老居士，不妨泼墨画成图。
送翙梧翙梧一字待翁因以待字立韵
作者：汤右曾
朝代：清
体裁：古风

梅花庾岭上，绽若珠百琲。归来庐山云，湓口一帆待。旧游曾几日，槐火岁五改。喜子膺荐书，治行压寮寀。谒帝蓬莱宫，赐衣光翠彩。忽承明主问，敢蹈蔽贤罪。故人乃知君，令名出无贿。行驰太守传，嘉绩伫三载。榴花照眼红，别我向淮海。王城方苦旱，乞雨禁刲宰。何物登盘筵，畦蔬尚堪采。
送色侍郎奉使西宁督理兵饷
作者：汤右曾
朝代：清
体裁：七言律诗

天近阳关震鼓鼙，行营金印手亲提。转输关内兼河内，节制湟西更陇西。传箭军中收铁勒，踏歌池上唱铜鞮。葡萄酒熟边城路，好问尚书训士齐。
送蒙泉之定陶任·其一
作者：汤右曾
朝代：清
体裁：五言律诗

十载金闺籍，蹉跎甫一官。未应悲老大，己自饱艰难。局步骅骝厄，惊涛溟渤宽。浮云俄顷事，一笑为加餐。
送蒙泉之定陶任·其三
作者：汤右曾
朝代：清
体裁：五言律诗

散绶彤墀侧，疏槐荫直庐。畴咨民瘼切，召见主恩初。问俗怀砖远，谈经坏壁馀。君看一升饭，何似五车书。
送蒙泉之定陶任·其二
作者：汤右曾
朝代：清
体裁：五言律诗

陶唐有遗俗，朴野几人家。天远三朡国，春饶一县花。讼堂馀鸟雀，农谱课桑麻。雉乳渐渐麦，知应劳使车。
送蒙泉之定陶任·其四
作者：汤右曾
朝代：清
体裁：五言律诗

往者文章契，诸贤骨肉亲。风流随逝水，张饮复萧晨。鸿雁清秋节，林泉我辈人。他年鸡黍约，肯就越江滨。
送裴香山副使
作者：汤右曾
朝代：清
体裁：古风

使君未到官，三载湖中居。鸥边渡水桨，花下平肩舆。时叩野人门，或寻开士庐。佳辰恣搜讨，妙意纷卷舒。朅来十馀年，风月情相于。忽传尺一诏，隼画翩翩旟。昔游多所欣，今往复何如。官曹领盐铁，典掌兼传车。别我炎氛中，凉飔生衣裾。首言安人术，次问当官誉。我笑谓使君，子器贵璠玙。风清万广厦，弊绝百吏胥。公事了湖中，尘累何足袪。惟闻古良牧，水利先堰潴。六井凿邺侯，决决鸣清渠。筑堤白与苏，长虹跨天墟。一寸资灌溉，百里润耕畬。只今湖西南，日夜沙填淤。老葑更蔽翳，滋蔓不可除。譬如明镜圆，已蚀半蟾蜍。使君能规度，较易元祐初。增庳以为高，加广数尺馀。金钱费差省，畚锸力亦纾。美哉复旧观，快若亲爬梳。渺瀰天水色，荡荡涵空虚。我归期明年，言从渔父渔。无烦两黄鹄，已腾父老书。何以献使君，春酝杂冬菹。何以寿使君，木瓜报琼琚。平湖共临汎，十顷风芙蕖。何者知最乐，南屏金鲫鱼。
送赵明府之合浦
作者：汤右曾
朝代：清
体裁：七言绝句

岭海清泉酌更寒，牛刀小试取琴弹。采珠不用千馀日，一宿争还为长官。
送金孝绪之德兴丞
作者：汤右曾
朝代：清
体裁：古风

扁舟泛彭蠡，云物入九夏。落帆岁寒山，林木森绕舍。官閒亦何有，俗俭人事寡。想见蓝田尉，哦诗古松下。
送金道州令平山
作者：汤右曾
朝代：清
体裁：古风

团团窥青冥，漫漫覆后土。武功太白去三百，鄠杜城南离尺五。手摩日月凌星辰，下嘘为风润为雨。人生宦迹风中萚，远者忧虞近者乐。往年万里柳州祠，瘴雾漫天愁插脚。归来骑马古邠州，仍持手版谒督邮。边居萧条穷邑冷，四年掣电惊回头。今秋得邑踰岭海，意外谁遣台符留。乐哉新垂畿县绶，冯翊扶风关左右。边沙惨淡会见无，蛮雨沈冥犹记否。故人置酒行送君，君才磊落志轶群。丰车肥马何足云，往操郑刀携宋斤。君不见滹沱之南恒岳背，一缕遥接垂天云。
送钱叔鬯之官阆溪
作者：汤右曾
朝代：清
体裁：七言律诗

金明池上杏园偏，犹忆宫袍称少年。家有诗名传大历，官从云栈入西川。山回剑阁春风早，水接嘉陵夜雨悬。闻道阆中花最好，归栽梧掖柏台边。
送陈五玉之广陵
作者：汤右曾
朝代：清
体裁：古风

名何减骠骑，子方在第五。贾氏诸弟昆，季也虎最怒。文度置膝上，当年记怀祖。我每到君家，辄共阿戎语。流年飞电过，头颅各如许。翩翩书记才，彩笔悬幕府。开怀净冰雪，不遣溪壑阻。曾看横海鲸，东誇朝日吐。三年陈留郡，为爱风俗古。南登滕王阁，帝子吊江渚。今兹廿四桥，雷塘满禾黍。平山聊骋望，千里入平楚。过江六朝山，一一澹可数。兹游殊不恶，况乃得贤主。岁晚归去来，片帆买江浒。卧听吴娘歌，一枝响柔橹。到家腊瓮熟，呢呢话儿女。白须有贤兄，夜听对床雨。閒绕西湖寺，胜蹋东华土。俗士难与言，寂寂笑邓禹。
送陈斐公南还二首·其一
作者：汤右曾
朝代：清
体裁：七言律诗

䙰褷残雪照河干，送尔烟波倚棹还。爱弟心伤春草碧，老亲健喜舞衣斑。隐居学道人争许，独行持门事本艰。竹伞藤鞋泉石路，多应难似旧时閒。
送陈斐公南还二首·其二
作者：汤右曾
朝代：清
体裁：七言律诗

俗学真羞禄可干，草堂归梦羡君还。雨馀翠竹穿窗小，花下红鱼嚼影斑。静爱著书人未老，贫怜负米岁方艰。它时夜语香灯灺，照尽恒河悉等閒。
送陈斑舆归昆山
作者：汤右曾
朝代：清
体裁：古风

扬州富瑶琨，磊落入包贡。郁为瑚琏姿，宝气出鸿洞。陈郎江左来，文采迥殊众。图成青海马，绣出玉窗凤。就我论诗言，妙义寄循讽。上追猗那体，屹立架榱栋。次写山水音，清泠发嘲弄。西昆亦何者，温李名伯仲。一一穷其源，顾我愧区霿。幽州迫残岁，行辀千里冻。一咏南陔诗，云外绕归梦。閒曹冰雪冷，别饯虚腊瓮。看子江乡行，翩然蹑飞鞚。良材尽用地，甔石非屡空。譬穿杨三叶，所发必命中。归欤隐不腓，长路此相送。
送高两诗南归·其一
作者：汤右曾
朝代：清
体裁：五言律诗

悬榻故人去，论文前会稀。惊风还递响，征雁不同飞。白袷寒将卷，青山久念归。因君寄朋好，会采旧山薇。
送高两诗南归·其二
作者：汤右曾
朝代：清
体裁：五言律诗

休嗟不得意，辛苦为浮名。落日古原上，閒门秋草生。晚菘和露摘，时稼面场平。一悟静中乐，深知达者情。
送高则原之永宁同涧房作
作者：汤右曾
朝代：清
体裁：古风

连山古洛阳，势尽西南倾。熊耳更巉绝，削出永固城。邑承诗礼遗，俗少锥刀争。年来岁苦旱，十室九不耕。颇闻穷谷中，时有枹鼓鸣。问谁职抚字，而令盗弄兵。诏下得贤侯，抃舞走孤㷀。裤襦足我衣，芋豆饱我羹。从今得休息，丰岁馀笑声。子有国士风，奇节自夙成。读书十行下，不取博士名。策中甲乙科，讵曰乡里荣。廿载游侠窟，鞍马从幽并。南浮踰江淮，海风彯缦缨。手定沟洫志，身载樏輴行。幕府资俊贤，鉴洞心更精。旁搜百家术，独往万古情。我小同里闬，结爱弟与兄。中间几聚散，如月有亏盈。去留虽殊趋，喧寂无异营。兹焉重送子，暑雨方淙琤。前望洪河宽，取途旧汴京。单车轘辕道，嵩少紫翠横。子虽未到官，父老欢相迎。莹争明镜彻，洁爱寒泉清。期子数年中，手当把麾旌。男儿济时了，官爵脱屣轻。归来寻二老，茗饮同柴荆。惠休耽佳句，昭略非狂生。
送魏禹平之济南
作者：汤右曾
朝代：清
体裁：古风

七十二名泉，娥姜水第一。北为大明湖，湖寺阴负日。开轩面鱼鸟，水木最明瑟。物理感废兴，故址亡六七。惟馀净池水，滥若咒泉溢。年深壮蓬苇，弥望日蒙密。缅昔历下亭，少陵有健笔。千年觞咏地，野水荡为潏。使君北海裔，文雅迈流匹。经营还旧观，比者工甫毕。豁达排天字，空明俯泉室。十顷开镜奁，一片拭琴漆。济南多名士，土风足纪述。意犹不自厌，千里尽侨肸。君今囊书往，文字提一律。虚徐夏景清，散落濠上帙。照眼荷芙渠，红妆翠擎出。轻舠弄烟水，旧梦俄已失。从君续前游，欲往恐难必。
送黄补斋之胙城任
作者：汤右曾
朝代：清
体裁：七言绝句

每从淇汲写遗声，白水青山入洞庭。他日会书循吏传，弦歌好为采风听。
途中两臂疾甚戏作一篇
作者：汤右曾
朝代：清
体裁：古风

老夫秋来骨欲折，两臂挛如痛不绝。昏疑魂梦战水火，裹若支骸创金铁。少年万事不自料，纵意初凉好时节。奴摇大扇卧不休，被著轻绵手先掣。阴寒中人到今发，疾病随身向谁说。或言长孺老秃翁，皆坐三年频呕血。形枯髓竭应尔尔，石戴秋花复车辙。道逢健儿好身手，归去两狼挂鞍首。有力惟呼恶马骑，轻身惯接飞猱走。臂鹰牵犬最称能，射雕扼虎寻常有。相看意气尚雄放，何法医治此衰朽。屈伸不废五禽戏，提携犹可三升酒。古有折臂终作公，客来举此慰我穷。壮士断腕不可学，高人曲肱将毋同。寄谢黄金印如斗，无缘得系衰翁肘。
遂宁冢宰有作因次其韵
作者：汤右曾
朝代：清
体裁：七言律诗

繁英密叶自年年，常在朱阑碧槛前。罨画溪从新竹绕，平泉潭共绿萝悬。龙蛇屈曲盘空上，罽珥丰茸压架偏。岂敢对公终不饮，惜花较似醉差贤。
道上
作者：汤右曾
朝代：清
体裁：五言律诗

出门随动息，际晓渐葱茏。葭菼媚幽色，水云澄远空。绿槐山店雨，红蓼野塘风。满眼自留玩，休嗟途路中。
道上蝶
作者：汤右曾
朝代：清
体裁：五言律诗

白汗怜方困，青陵见似稀。已迟春艳艳，还逐梦依依。弄影悠扬过，分香晼晚归。迎风有纨扇，切莫绕罗衣。
道中遣怀
作者：汤右曾
朝代：清
体裁：古风

仲夏实炎月，行人尚披裘。怪此气候殊，或云云石稠。山中洵多寒，问昔有此不。阴盛致水潦，暵乾岂其由。顾视畦陇间，讵知麦当秋。一雨得破块，投种冀晚收。至尊方焦劳，群公急良筹。奔命祷祠庙，香币沈灵湫。百请未一应，冥默神应羞。商羊会当舞，旱魃行且休。比闻秦晋饥，赤地良可忧。斗米贵于珠，万钱价不酬。诏发洛仓谷，三门首汎舟。更颁内府金，起此鹄与鸠。比户先流亡，转徙之他州。他州不见容，扶挈死道周。符节繄谁持，坐视民咿嚘。肉食古所鄙，但知为身谋。王师今方西，远过青海头。壮士务杀敌，暑月犹兜鍪。热风来如烧，瘴气日夜浮。转粟青天上，牵挽踣万牛。矧久缺甘泽，何以富来麰。安得肤寸云，崇朝浃九丘。滂沱未可望，浩荡生边愁。
道旁妃冢
作者：汤右曾
朝代：清
体裁：古风

窗中玉女烟雾空，地下香骨埋春风。层城珠树有摇落，无赖野棠红故宫。盘龙古镜回双颈，省识钗茸昔花影。綵云一散不归来，呜咽泉源寒玉冷。人间岁月秋复春，葬时百物随轻尘。土中拾得黄金雀，回首可怜倾国人。楚魂湘魄无休歇，白道年年直如发。珠帘断尽望京楼，犹照罗衣旧明月。
郏县阻雪不得谒苏公墓
作者：汤右曾
朝代：清
体裁：七言律诗

江河万古会同流，天半峨嵋汝水头。长恨身宫坐磨蝎，空怀归计老菟裘。党人遗籍悲他日，瘴海馀生尽此州。蘋藻墓门思一拜，乱山风雪闭松楸。
郯城道中
作者：汤右曾
朝代：清
体裁：五言律诗

残枝宿雨滴，初日蚤霞明。原上横雾气，林中喧鸟声。行人渡野水，驿骑转荒城。寂寞劳歌者，因之感旅情。
酬惠元龙庶常三首·其一
作者：汤右曾
朝代：清
体裁：五言律诗

故人久疏索，羸病卧逾时。合药期仍卜，看花约屡辞。细泉鸣石鼎，斗雀堕檐枝。佳句劳相忆，清愁罥乱丝。
酬惠元龙庶常三首·其三
作者：汤右曾
朝代：清
体裁：五言律诗

三载蓬山住，情亲等弟兄。青云看后辈，綵笔失先生。土肯埋龙气，风须送鹤程。蹉跎君莫叹，得酒再三倾。
酬惠元龙庶常三首·其二
作者：汤右曾
朝代：清
体裁：五言律诗

载酒楚江上，哦诗淮海滨。风流前日事，惆怅十年人。移竹閒听雨，留花晚占春。交情垂老大，白发数茎新。
酬潘广文匡主见贻四首·其一
作者：汤右曾
朝代：清
体裁：古风

大雅委荆榛，斯人久寥落。吾生苦不早，心迹长寂寞。穷年抱遗经，微尚夙有托。谁能导其源，浩浩观海若。
酬潘广文匡主见贻四首·其三
作者：汤右曾
朝代：清
体裁：古风

忠义在天下，皎若行白日。卓哉三四公，事载史臣笔。君今老书生，奋袖谈一一。行成稗官录，用以补阙逸。
酬潘广文匡主见贻四首·其二
作者：汤右曾
朝代：清
体裁：古风

海上有君子，身老道益尊。读书七十年，细大悉讨论。檀弓言物始，读学百不存。叹息耳食子，焉能窥篱藩。
酬潘广文匡主见贻四首·其四
作者：汤右曾
朝代：清
体裁：古风

我昔游吴中，窃窥一语妙。今兹淮南路，半面接言笑。晚将零落意，托契到年少。张裴彼何人，往事重凭吊。
酬苍孚农部
作者：汤右曾
朝代：清
体裁：五言律诗

倚遍曲阑风，年光逝水同。春当三月尾，人在百花中。数数烦佳句，时时借乐童。鹧鸪遥夜唱，聊复慰衰翁。
酬苍孚农部元夜见诒原韵
作者：汤右曾
朝代：清
体裁：七言律诗

匆匆节物上元过，肯念漳滨久抱疴。著句暗中知沈谢，苦心灰里拨阴何。九衢灯火繁华盛，七秩年光感慨多。犹忆当时旧风月，得邻堂上夜徵歌。
采石矶
作者：汤右曾
朝代：清
体裁：古风

入春二日风和柔，来寻采石追前游。骑鲸人去三千秋，缥缈尚结空中楼。登临旷然销百忧，江波澄澄静微流。高舻如积连汀洲，天鸡晨鹄戏圆沤。下访古碣断不收，四壁光彩丹青留。萧郎落笔秀且遒，名山嵬崛洪涛浮。恍陟玉室凌丹邱，啸傲五岳轻公侯。清风亭下思小休，长松落落罗道周。如古君子苍髯脩，道人三四彭聃俦。下临洞穴岩窗幽，神镵鬼斧工雕锼。俯仰今古同悠悠，云胡不乐吾己媮。一声欸乃随棹讴，飘然不系乘虚舟。
重九
作者：汤右曾
朝代：清
体裁：七言律诗

闻道传杯不放杯，重阳令节菊花开。霜清佛阁人频到，水净龙潭岁必来。老大登临少筋力，宾游觞咏懒追陪。绛囊佩得还随俗，好为衰年更压灾。
重九前一日文湘侍讲艾堂宫赞苍孚农部西亭水部思敏侍御聿脩大令元溪员外峙公雪子文学枉过小饮·其一
作者：汤右曾
朝代：清
体裁：五言律诗

足盭妨閒步，朋来慰索居。庖厨未嫌薄，文酒自相于。雪片分鱼脍，金膏溢蟹胥。敢云同俊味，聊当摘畦蔬。
重九前一日文湘侍讲艾堂宫赞苍孚农部西亭水部思敏侍御聿脩大令元溪员外峙公雪子文学枉过小饮·其二
作者：汤右曾
朝代：清
体裁：五言律诗

细细云初破，悠悠月已中。嘉辰明日是，款语故情同。可有登高约，应怜避俗翁。呼童种黄菊，肯遣没蒿蓬。
重五杂忆诗三首·其一
作者：汤右曾
朝代：清
体裁：七言绝句

閒寻旧梦八年前，水阁秦淮小有天。风细月华人不到，茜红裙上倚筝弦。
重五杂忆诗三首·其三
作者：汤右曾
朝代：清
体裁：七言绝句

忆昨江风作意狂，青山山下倚危樯。剧怜万里归舟客，不得杯黏午日黄。
重五杂忆诗三首·其二
作者：汤右曾
朝代：清
体裁：七言绝句

宁儿掌上记初生，点滴疏桐夜雨声。角黍筵将汤饼会，恰教两事一齐行。
重入南天门
作者：汤右曾
朝代：清
体裁：七言绝句

传烽不记蚕房谷，乘障空闻司马台。二十四关休护塞，通天只用一门开。
重经大庾岭
作者：汤右曾
朝代：清
体裁：七言律诗

梅花国里忆初春，丞相祠边柳色新。明日秋风天北路，半年瘴雨岭南人。山岩落落羞凡骨，云海飘飘信此身。第一塞遮东峤口，螺纹九磴本嶙峋。
重经高真观
作者：汤右曾
朝代：清
体裁：五言律诗

羽化亦云久，灵扉长不扃。石池云晻霭，檐桂雪葱青。月白起鸾吹，天寒梳鹤翎。丹经遗诀在，吾欲寄颓龄。
重过万柳堂
作者：汤右曾
朝代：清
体裁：七言律诗

小红桥上立移时，四十年来再到迟。一片苍葭迷野水，几行疏柳带荒祠。笙歌不记回灯舫，鱼鸟谁能认鬓丝。剩有怀人惆怅意，春明旧梦省郎诗。
重过法华庵
作者：汤右曾
朝代：清
体裁：七言律诗

慈恩寺外碧湍流，故老犹传地最幽。银汉影斜天左界，镜光湖接水西头。烟云日日从舒卷，衰病年年未退休。九十劫如风雨疾，蟪蛄那复问春秋。
野步·其一
作者：汤右曾
朝代：清
体裁：五言律诗

散步聊乘兴，斜阳独自来。鸟鸣松径寂，风过竹扉开。种菜先除蝗，烧田尚𠟇灰。村童讶客至，三两互惊猜。
野步·其二
作者：汤右曾
朝代：清
体裁：五言律诗

牛羊下陇坂，墟屋上炊烟。野店残阳路，山桥落叶边。蒸壶亲候火，穿笕细分泉。閒觉为农乐，供家不用钱。
钴鉧潭
作者：汤右曾
朝代：清
体裁：古风

沿流直过西山西，水声激激风凄凄。澄泓彻底不受泥，一堆寒碧浮玻璃。崇台延槛望秋月，天高气迥忘卑栖。千年剥蚀潭上字，空听落日号荒鸡。
铁溪
作者：汤右曾
朝代：清
体裁：古风

一水弄清晖，沿流屡回转。山光坐超忽，明媚翠微浅。穿沙湍濑激，绝壁屏障展。缘溪径逶迤，置足石频选。渔樵分野席，一笑谢轩冕。长潭数游倏，怀古寄馀缅。岩端花雨落，翠色自舒卷。苔滑仙人桥，奇怀阻游衍。松根隐修蛇，云外闻吠犬。阴崖寒铁色，千尺高偃蹇。蛮荒人迹稀，荆棘密不剪。古来佳山水，梳剔人所显。欲镵岩峦幽，小笔愧雕篆。徘徊怅将归，寒露夕己泫。
镇远寄道百·其一
作者：汤右曾
朝代：清
体裁：古风

投分固胶漆，托契共芝兰。弱岁为兄弟，忧乐每相关。如何中分飞，参差各羽翰。风雨一乖暌，惊嗟合并难。
镇远寄道百·其三
作者：汤右曾
朝代：清
体裁：古风

缱绻临萧晨，欢笑旋酸辛。行辀倚门左，饯道出城闉。离言岂为繁，悲至不得陈。但语各努力，门户寄一身。
镇远寄道百·其二
作者：汤右曾
朝代：清
体裁：古风

合并安可期，倏忽成对面。念子蛮中居，五年不相见。睢盱视殊俗，憔悴领异县。每得怀袖书，书来增缱绻。
镇远寄道百·其五
作者：汤右曾
朝代：清
体裁：古风

老农讵易学，艰难少生理。敝屣累妻孥，斗米恋禄仕。坐君临池阁，倚君读书几。沈吟身世间，忧来谁举似。
镇远寄道百·其四
作者：汤右曾
朝代：清
体裁：古风

一身不自由，念我与子同。来如浮水萍，去若冲风蓬。悯悯日月逝，析析兰蕙丛。二顷种秫田，怀哉归老农。
长夏閒居一首
作者：汤右曾
朝代：清
体裁：古风

公门少暇日，解带亭午馀。劳烦失本性，永怀静者居。兹焉及休浣，偃仰聊吾庐。林深寂无人，密荫青扶疏。岩石角节露，野卉纵横舒。夜来时雨过，新馥扇红蕖。前有盈尊酒，后有插架书。浮念一以遣，身世同旷如。
长阪铺雨后
作者：汤右曾
朝代：清
体裁：七言律诗

苍溪西去总山程，水穴风岩尽意行。隔岭云含残雨气，抱枝蝉带蚤秋声。峰攒古木阴阴秀，雪溅奔泉浏浏清。正是暑消千嶂里，绿黏芳草爱初晴。
閒居遣怀·其一
作者：汤右曾
朝代：清
体裁：古风

负疴得閒居，谁云常寡欢。寝迹穷巷里，故人青云端。时时来相存，劳苦问燠寒。间或具酒食，亦未陋儒酸。言咏风月佳，良夜每向阑。因思三月病，岂不在一官。及兹未朝请，转幸启处安。既安何所须，大笑挂壁冠。
閒居遣怀·其三
作者：汤右曾
朝代：清
体裁：古风

爱山不在山，田歌非知田。古尝有此语，吾宁不谓然。猿鹤文或移，沮溺心相关。山林与钟鼎，天性各所便。古有独行士，九十常饥寒。矧余东冈陂，自守乃不坚。连年复衰疾，览镜非朱颜。亲旧半怛化，自顾良独难。行归秉我耒，犹及秋风前。
閒居遣怀·其二
作者：汤右曾
朝代：清
体裁：古风

昨日苦郁蒸，赤脚不可袜。中宵气候变，淅淅凉飔发。轩窗忽飞雨，远梦落清越。朝来疏钟动，冠盖趋天阙。泥滑讵可行，迫此后期罚。繄余独何事，睡起意未歇。既晏加我餐，乍凉栉我发。懒慢会当免，眷焉竟此月。谢彼燕颔姿，称此山岩骨。
閒居遣怀·其五
作者：汤右曾
朝代：清
体裁：古风

前年梁宋交，三月冬无雪。去岁复苦旱，中夏失雨泽。我乘使者车，忧虞朝逮夕。江淮又大水，弥望失阡陌。粒米贵于珠，念此肺肝热。昨来长安住，升斗太仓籴。兹焉复连阴，秋稼恐不实。行愁米价贵，何以安我室。至尊轸民艰，公卿屡前席。吁谟庙堂事，聊复守蓬荜。
閒居遣怀·其六
作者：汤右曾
朝代：清
体裁：古风

布衣一言死，何况明主恩。诵诗及此篇，感激衰涕繁。十年为誎官，事每上殿论。迂阔乖众议，数蒙天语温。虽微古人节，庶几职事存。三年复来归，冗散日闭门。江东频水旱，饥饿愁黎元。进既谢言责，退伤久疾魂。太行未云险，中有虎豹蹲。咫尺生涛澜，蛟螭讵无痕。报国事已矣，终身归灌园。
閒居遣怀·其四
作者：汤右曾
朝代：清
体裁：古风

鴳或疑九霄，鱼尝乐千里。岂知樊篱间，不出盆盎里。去来随运化，小大冇物理。我家南山南，衣食粗可纪。閒思琴书弄，游值风日美。招邀到缁锡，谈笑及儿子。峨峨岱与嵩，下视蚁蛭比。瀛海环九州，坳堂一杯耳。
闰七月二十六日过一茎庵
作者：汤右曾
朝代：清
体裁：古风

试拈一茎花，往问文殊师。如何大地药，不救霜生髭。秋风洒袂秋窗晓，清净莫嫌诗自绕。蜗角蚊巢有战争，回头未觉兹庵小。
闰五月十日大雨后作
作者：汤右曾
朝代：清
体裁：七言律诗

小睡西堂唤不应，清风急雨扫炎蒸。暂休格斗阶前蚁，且免驱除案上蝇。燕子暄凉时渐改，鸡人昏昼候难凭。只馀病骨衰羸外，优稳闲官亦自矜。
闰五月廿四日与玉叔通政经憩长山峪北小茅庵
作者：汤右曾
朝代：清
体裁：七言律诗

烟光岚翠洗氛埃，忆昨茅亭绝涧隈。白雨忽催人共去，青山应识我重来。森森灌木阴皆合，寂寂岩扉叫不开。与子共乘风雨腋，便从此路上丹台。
闰六月二十日王方若生日为作长句
作者：汤右曾
朝代：清
体裁：古风

王郎生时六月闰，到此始经三度逢。乘除强弱到六历，坐觉仪象罗心胸。古人推算法则尔，为子誇说如奇踪。君当招客我当贺，一饮三百玻璃钟。西风初生梧策策，剧暑未退号莎蛬。海东月上声影绝，秋河一道来摇溶。揽衣四顾莫叹息，且变愁寂为欢悰。明年四十君始满，赤手往看骑生龙。不尔南山北山里，一锸便作躬耕农。鬈鬈垂发百岁母，二顷亦可谋尸饔。况兼儿郎好笔牍，阿侯玉雪看姿容。一生辛苦母乃僻，那用万户争先封。是时我亦寻旧隐，江南的的围群峰。山兄渔弟足潇洒，墨场酒地思追从。短篷倘肯勤过我，待扫花径呼诸侬。诗成放笔一大笑，邻寺忽打烟楼钟。
闻悔馀斋中菊花入春色香不改亦一异也作一首简悔馀
作者：汤右曾
朝代：清
体裁：七言律诗

几见黄花秋复春，别含淑气转洪钧。金堂玉室常温地，绿发苍颜不老身。讵肯前驱为桃李，要将晚节斗松筠。天教留作先生瑞，草木应知臭味亲。
闻群盗营翁源曲江始兴三邑连界火烧山下驰往相视山高路绝备经艰险信宿乃至作一篇
作者：汤右曾
朝代：清
体裁：七言律诗

连山百里翠氤氲，汹汹奔雷洞壑闻。鸟道但馀麋鹿迹，龙围已入虎狼群。仙灵缥缈诸天接，云雨虚无下界分。莫怪一身临险绝，草堂猿鹤久移文。
闻退谷中允园出清泉奉访有作
作者：汤右曾
朝代：清
体裁：七言律诗

幽居人似在青山，窄窄松扉静不关。锄菜已欣新甲长，种花聊趁晚秋閒。心依丰草长林下，家住廉泉让水间。澄碧一泓深见底，尚留苍翠古钱斑。
闻陈斐公为余料理山庄竹木兼完屋舍岁晚思归慨然有作·其一
作者：汤右曾
朝代：清
体裁：古风

病夫思负暄，南荣日屡曝。心闲万想灭，所苦归不速。忽传山中书，似与清景逐。山中亦何有，架茅几间屋。往时贤使君，挂冠此卜筑。百年阅兴废，高岸移深谷。只今摧翳馀，旧观己难复。但馀潺潺水，屈曲绕林麓。青山争横从，云表峙绿玉。楼中一骋望，苍翠纷满月。我归定何日，佳处梦己熟。譬如长饥人，说食甘于肉。平生莼鲈兴，念岂有令仆。二顷不愿馀，山资底须足。
闻陈斐公为余料理山庄竹木兼完屋舍岁晚思归慨然有作·其三
作者：汤右曾
朝代：清
体裁：古风

先人有幽宫，去此咫尺地。经营得数椽，亦为敦祀事。霜露以时零，松柏手勤植。庞公岁上冢，斑白偕童稚。壶觞逮馂馀，屡舞跹跹醉。兹堂聚同姓，欢会连信次。听泉过野亭，饭僧入山寺。昔者先大夫，丙舍接埏𡑞。劫灰三纪馀，古木沈寒吹。攀号再念此，窃禄偶然遂。承家有遗书，凿楹付来嗣。中间一木石，未可轻弃置。法公释门旧，飞锡再三至。钵底咒老龙，时时出护视。柴荆具茗饮，后约或不愧。惟当治尺宅，勿使风雨萃。
闻陈斐公为余料理山庄竹木兼完屋舍岁晚思归慨然有作·其二
作者：汤右曾
朝代：清
体裁：古风

遥忆飞来孤，天竺割一峰。吾庐在其下，面面青芙蓉。昔有古先生，知此山所从。藏舟在巨壑，夜半无留踪。安知鹫岭西，他日不再逢。岩峦含窈窕，落落风入松。幽禽怪毛羽，下写澄潭容。灵隐古招提，山门烟翠重。时放出林梵，或闻亭午钟。禅诵课六时，吾老性己慵。但于斗室内，虚白生心胸。洞中呼老猿，石门苍藓封。时来理公岩，唤起泓下龙。山地多硗确，负耒谢老农。桑箔饲眠蚕，薄绵衣可缝。杂种桃李梅，花时各丰茸。最爱万竿碧，翠色无春冬。真堂作记人，兴己如酒浓。
闻陈斐公为余料理山庄竹木兼完屋舍岁晚思归慨然有作·其四
作者：汤右曾
朝代：清
体裁：古风

低头拜东野，退之昔曾云。常恨不相从，所愿身为云。云龙相追逐，我窃举似君。忆托臭味初，气挹秋兰芬。萧然出埃壒，学道亦己勤。手披楞伽字，口诵贝多文。自从堕地来，宁识膻与荤。周妻未为累，大布自裹裙。白晰好儿郎，秀颖渐有闻。吾家老禅伯，脱巾谢俗氛。时时从子游，初地收放纷。念昔三人居，亦足开其群。秋吟山月皎，春蹋陌草薰。少壮能几时，白发不可耘。我衰又多病，如何离乡枌。并邻墟曲中，虽贫心所欣。寸田养黄芽，不救野火焚。期君得灵药，庶共刀圭分。
阎梅公中丞出观家乐·其一
作者：汤右曾
朝代：清
体裁：七言绝句

烧残绛蜡月胧明，百和香中吹玉笙。一片綵云飞不散，曲栏干外艳歌声。
阎梅公中丞出观家乐·其三
作者：汤右曾
朝代：清
体裁：七言绝句

审音荀令与周郎，檀板铜槽共一床。山雨乍收帘月白，听风听水按伊凉。
阎梅公中丞出观家乐·其二
作者：汤右曾
朝代：清
体裁：七言绝句

探喉一串玉盘珠，华屋神仙绝代无。恼乱中丞筵上见，梨园弟子李仙奴。
阎梅公中丞出观家乐·其五
作者：汤右曾
朝代：清
体裁：七言绝句

管咽弦停意浅深，云窗六扇漏初沈。己迷秦客风花路，休笑吴儿木石心。
阎梅公中丞出观家乐·其四
作者：汤右曾
朝代：清
体裁：七言绝句

玉雪儿郎发未齐，嫩丛兰蕙出香溪。南朝琼树无人见，娇小宫莺恰恰啼。
阻风九江舟中雪后寒甚羁愁旅况辄见于篇·其一
作者：汤右曾
朝代：清
体裁：古风

急沬轧埼岸，吹漂断通津。帆席分归风，邈矣庐宫神。冰雪意萧摵，羁旅事艰辛。寄言褚咨议，空此平生亲。
阻风九江舟中雪后寒甚羁愁旅况辄见于篇·其三
作者：汤右曾
朝代：清
体裁：古风

湓城带萦纡，湓水淼茫至。长怀沈冥子，北亭老遗世。沙雨浔阳门，霜钟二林寺。清醑能见访，一酌径须醉。
阻风九江舟中雪后寒甚羁愁旅况辄见于篇·其二
作者：汤右曾
朝代：清
体裁：古风

夙昔山泽游，柴桑缅高节。清风古犹今，化迁名不灭。眷言旧墟里，翳翳原上雪。从公千载馀，约心自流悦。
阻风九江舟中雪后寒甚羁愁旅况辄见于篇·其四
作者：汤右曾
朝代：清
体裁：古风

逐客未赐环，酒官亦沦谪。当时携妻孥，曾此江上宅。惊涛慈湖峡，远梦齐安驿。怅矣感滞留，庶慰风波夕。
附北信后作一绝句
作者：汤右曾
朝代：清
体裁：七言绝句

故乡谁道似天涯，旅思茫茫未有家。转忆王城三月尾，两株如雪压栏花。
陈升庵招游苏门百泉
作者：汤右曾
朝代：清

五更月坠天西南，残星耿耿配两三。出门风轻马蹄快，衣上一带侵山岚。苏门县前解铃驮，困思小憩投茅庵。贤侯东海我好友，劝我劫劫姑留骖。台符吏牍剧衡石，一笑不问先幽探。西门七里林谷绕，斜日半岭烟云含。涓涟已到百泉上，清晖杰阁凭耽耽。水妃何年此微步，明珠错落遗风潭。千鬟万髻作颜色，太行倒插绿玉篸。清泠忽听响琴筑，驶激更不容螺蚶。吾徒解衣聊快意，健笔往往兼雄谈。昔者东游过趵突，与此清泚同所媅。水晶盘中泻冰雪，一勺便瘿吾犹甘。水性悍急，饮之辄瘿。居人于十里外方汲。桃竹园西得微路，下者扪壁高乘篮。青山久无俗士驾，白石尚有仙人函。啸台鸾凤杳何处，遗诀或者留彭聃。重游后会谁与必，归路欲觅觞酒酣。环山三匝梦应熟，瞥眼一过心常贪。便捷休争百足蚿，缠裹莫作三眠蚕。人生婚嫁有时毕，便合夜雨同冥参。
陈升庵招游苏门百泉
作者：汤右曾
朝代：清
体裁：古风

五更月堕天西南，残星耿耿配两三。出门风轻马蹄快，衣上一带侵山岚。苏门县前解铃驮，困思小憩投茅庵。贤侯东海我好友，劝我劫劫姑留骖。台符吏牍剧衡石，一笑不问先幽探。西门七里林谷绕，斜日半岭烟云含。涓涟已到百泉上，清晖杰阁凭眈眈。水妃何年此微步，明珠错落遗风潭。千鬟万髻作颜色，太行倒插绿玉篸。清泠忽听响琴筑，驶激更不容螺蚶。吾徒解衣聊快意，健笔往往兼雄谈。昔者东游过趵𥤮，与此清泚同所媅。水晶盘中泻冰雪，一勺便瘿吾犹甘。桃竹园西得微路，下者扪壁高乘篮。青山久无俗士驾，白石尚有仙人函。啸台鸾凤杳何处，遗诀或者留彭聃。重游后会谁与必，归路欲觅觞酒酣。环山三匝梦应熟，瞥眼一过心常贪。便捷休争百足蚿，缠裹莫作三眠蚕。人生婚嫁有时毕，便合夜雨同冥参。
陈州先后得元朗及家兄篆辛下世消息
作者：汤右曾
朝代：清
体裁：七言律诗

空斋对酒不能持，两日开书两度悲。梦里池塘失康乐，曲中山水忆钟期。旧来门户真何托，尔后诗篇待寄谁。太昊陵西频感叹，无缘重问百茎蓍。
院中斋宿
作者：汤右曾
朝代：清
体裁：七言律诗

紞如街鼓夜将阑，桦烛烟销梦向残。衰病久知曹事废，优容真荷国恩宽。太常曾视芬芳具，法驾频叨侍从官。圣主为民祈谷意，属天爟火在郊坛。
除夕前一日作
作者：汤右曾
朝代：清
体裁：七言律诗

女中尧舜失宣仁，圣主居庐孝理新。每待检书官烛短，苦难安枕禁钟频。十行遗诏冰霜日，三献哀词侍从臣。岁晚玉堂寻故事，更无帖子写宜春。
除夕奚里铺
作者：汤右曾
朝代：清
体裁：五言律诗

云林入幽处，烟火半岩间。家饮洛川水，门临少室山。祝鸡翁寂寂，饮鹤涧潺潺。今夕是何夕，翛然心更閒。
除夕泊芜湖
作者：汤右曾
朝代：清
体裁：七言律诗

一年腊尽可怜宵，桦烛椒盘总寂寥。荏苒岁时淹旅宿，青红儿女又明朝。玉堂故事书春帖，茅屋丰年望斗杓。閒与村翁话畴昔，渐看灯火上江桥。
除夕用少陵飞腾暮景斜五字为韵同悔馀查浦作五首·其一
作者：汤右曾
朝代：清
体裁：古风

仕宦十五年，日夜苦思归。思归竟无成，一笑知我非。寸禄盗太仓，悯此八口饥。不念独行士，穷山怀采薇。世累良己牵，初心乃多违。凄厉岁云晏，倦鸟还退飞。
除夕用少陵飞腾暮景斜五字为韵同悔馀查浦作五首·其三
作者：汤右曾
朝代：清
体裁：古风

往者不可追，滔滔水东注。来者讵几时，虽新行复故。往来无容已，古今犹旦暮。兹焉共守岁，岁岂为我驻。一觞汎屠苏，朋来暖寒冱。欢悰甫欲集，哀念潜已赴。回头十年中，骨肉死亡屡。惟馀老大身，抚节增错𨕣。
除夕用少陵飞腾暮景斜五字为韵同悔馀查浦作五首·其二
作者：汤右曾
朝代：清
体裁：古风

潜虬神渊底，如丝气或腾。雕鹗望赤霄，远击有威棱。我今默自思，进退两无凭。惟见齿发改，转讶年岁增。齿落不足叹，发白不必憎。所苦百年内，忧患还相仍。拂我挂壁弦，爇我照字灯。天寒百虫绝，痴钝馀冻蝇。
除夕用少陵飞腾暮景斜五字为韵同悔馀查浦作五首·其五
作者：汤右曾
朝代：清
体裁：古风

九陌入朝火，照耀惊林鸦。醉困方欲眠，奈此童仆哗。门前高车驰，街鼓己五挝。促起理衣裳，仰看北斗斜。岁华还复春，吾生亦有涯。幸生圣人世，九域方一家。明年返敝庐，生事勤桑麻。还将元会仪，归与野老誇。
除夕用少陵飞腾暮景斜五字为韵同悔馀查浦作五首·其四
作者：汤右曾
朝代：清
体裁：古风

晨鸡未喔咿，夜烛光犹炳。四邻喧爆竹，伴我空斋冷。是时月既晦，荡荡无留景。登楼启窗扉，残雪在西岭。饾饤盘筵杂，綷縩儿女靓。吾衰不挂眼，寂寞安晚境。差喜文字间，上下得驰骋。
除夜二首·其一
作者：汤右曾
朝代：清
体裁：七言律诗

眼看小岁又嶙峋，叠鼓喧喧动四邻。松燎桃符千里梦，朱衣画裤五陵人。细思胜事随年减，默数清游入夜频。长信新闻遗诏下，更无帖子写宜春。
除夜二首·其二
作者：汤右曾
朝代：清
体裁：七言律诗

迟回节物每惊嗟，垂尽真怜赴壑蛇。先饮屠苏非少日，浪书郁垒向天涯。醉从司命争阿堵，痴忆添丁舞髻丫。准备归鞍到江路，小红刚放一枝花。
雨
作者：汤右曾
朝代：清
体裁：五言律诗

点幔复侵帘，更疏漏转添。稍闻凉气入，微怯晓风尖。跳户蛙先喜，翻檐鹊试占。人间惆怅意，只是晚廉纤。
雨中六首·其一
作者：汤右曾
朝代：清
体裁：古风

一雨良复佳，久雨何时霁。欣厌已异心，物情故多蔽。卜居深巷僻，荏苒此再岁。入秋暗愁霖，屋漏避无计。惟馀窗前树，助作风雨势。纨扇委箧中，秋衣行当制。残灯耿照壁，忽感下泉逝。
雨中六首·其三
作者：汤右曾
朝代：清
体裁：古风

阶除莳众花，不待清池注。娟娟洗幽竹，羃羃生湿雾。新英擢脩茎，葱茜孤桐树。隙地蕃草木，閒心寄场圃。长廊自周行，雨点讵知数。小儿诵论语，琅琅自成趣。阴曀何由开，聊此慰朝暮。
雨中六首·其二
作者：汤右曾
朝代：清
体裁：古风

昔在芸阁居，日高犹晏眠。今来披简牍，束带随众贤。职事敢云疲，尘劳遂己牵。况此泥活活，听鼓行朝天。偪仄九衢中，寸步成险艰。既归任偃仰，得性复陶然。
雨中六首·其五
作者：汤右曾
朝代：清
体裁：古风

抱瘵虽积岁，缮性常恬如。幽居多暇日，朋好亦未疏。何来困拳局，没髁街生鱼。故人数叩门，独自绕我庐。扪竹爱新粉，映窗寻故书。主人出何事，旧雨空愁予。
雨中六首·其六
作者：汤右曾
朝代：清
体裁：古风

我友尚书郎，比屋在西邻。每共文字游，爱踰骨肉亲。惊嗟会面稀，霪潦亦浃旬。谁知巷南北，邈若江海人。公家出入劳，私舍升斗贫。岂无世患干，临风一愁辛。乾没有时己，不负秋与春。
雨中六首·其四
作者：汤右曾
朝代：清
体裁：古风

生不识杯铛，无缘更论酒。区区身后名，大笑复何有。膏兰徒自焚，金石讵为寿。神方鍊上药，欲驻颓年久。寸田养黄芽，不救白骨朽。年年秋井塌，望古一搔首。
雨中喜扆再自潞河归见访
作者：汤右曾
朝代：清
体裁：五言律诗

飒飒雨侵轩，沈沈树隐门。枣垂烟外重，荷集晚来喧。润始沾衣桁，凉宜近酒尊。欣逢故人至，一夕共清言。
雨中晓发
作者：汤右曾
朝代：清
体裁：古风

遥山殷雷声，衾枕忽己曙。出门转骖騑，惨颜怨徒御。蔽翳阳景亏，淹宿阴云互。激激涧声厉，齿齿山骨露。人冲烟光出，鸟惊暝色赴。霁日林半明，回风雨还度。蒙山杳何许，茫昧郊门树。析麻向中原，剥枣怀往路。清风吹襟袂，一过澹百虑。夷涂良独难，安得辞局步。
雨中柬介夫妙光阁·其一
作者：汤右曾
朝代：清
体裁：古风

烦襟苦侧塞，旷思城西游。五更梦回时，叶上雨点稠。朝来势转剧，悬河注瓦沟。起行忽平阶，一一散浮沤。阻此步履寻，默憎呼妇鸠。徐思病新差，合遣筋力休。门前泥活活，去马迷来牛。辐脱轴亦折，一日閒且偷。秋雨山中居，百道清泉流。我今试合眼，得似山中不。
雨中柬介夫妙光阁·其二
作者：汤右曾
朝代：清
体裁：古风

城西有招提，佳处置小阁。阁外三两峰，西山苍翠削。其下有孤亭，四面绕花药。尚书经营初，宾咏时间作。相公继游屐，每放林间鹤。回头三十年，空忆风撼铎。老僧无旧侣，香火冷佛脚。东邻秋树根，畴昔下帘幕。与子读书处，经行恍如昨。但念今者苦，谁省曩时乐。苦乐行两忘，何知风雨恶。
雨中游历下亭分赋
作者：汤右曾
朝代：清
体裁：古风

纷埃各有营，佳游偶然遂。漾舟清川上，飒沓风雨至。路穷屡屈曲，桡回引幽翠。泠泠葭苇丛，濛濛水云地。兹亭废己久，风雅心所识。经营方在今，照壁碑版字。潭烟沈暝色，浦树激寒吹。采采湖中花，芳洲欲谁遗。伊余同怀客，壶觞邈高致。碧筒还小饮，香尽人己醉。酒酣步前楹，跳波看鱼戏。湖声万荷叶，的皪乱珠坠。鹊华隐不见，钟动山南寺。缅彼千载人，窈然沧洲意。
雨中游摄山栖霞寺·其一
作者：汤右曾
朝代：清
体裁：五言律诗

偶与灵境契，得随缁侣寻。沿洄一溪水，出入万松林。寺忆齐梁古，嵓从紫翠深。欣然税尘鞅，犹是在山心。
雨中游摄山栖霞寺·其二
作者：汤右曾
朝代：清
体裁：五言律诗

便踏飞梯去，烟萝绝磴悬。清香度千佛，微雨散诸天。亲洗涧边术，还烹池上泉。摄生期此地，未敢望仙缘。
雨亭制府邮示元夕驻师金沙口上诗作一篇奉寄
作者：汤右曾
朝代：清
体裁：古风

先生廊庙英，器资备文武。西南天万里，前席授玉斧。百濮心绥怀，诸蛮手摩抚。阳关绝徼外，一夕响钲鼓。犯我属国疆，至尊赫斯怒。亲分贤王钺，特开元帅府。日入昆崙西，拓此河涅土。沿边列战格，滇池实门户。拜表即出师，师行若时雨。军无呼庚癸，士每共甘苦。刁斗厖不惊，幕井民安堵。慷慨取金印，从容挥白羽。儒者有此人，如方叔召虎。兵家贵间道，我闻诸前古。缒蜀自阴平，叩关由子午。骑或一敌万，技料三当五。钩撞百道攻，鼓角九地取。书生好说剑，文吏耻负弩。虽借帷幄筹，恐无尺寸补。先生真国士，才与管萧伍。会须斩楼兰，未用招赞普。金沙暮江口，灯火繁星聚。葡萄塞上杯，敕勒军中舞。是时上元夜，喜气融诸部。煌煌南极光，煜爚眼亲睹。雪山界天末，列障翠可数。新诗竞传写，清风颂吉甫。岂惟壮士歌，行见乐人谱。
雨后
作者：汤右曾
朝代：清
体裁：七言律诗

膏乳争流野劝耕，浓云旋卷晚还晴。万家灯火常依塞，四面烟岚尽绕城。泥滑过门知客少，茶香入院爱泉清。夜阑一枕伊凉梦，唤起檀槽铁拨声。
雨后月出复为云掩
作者：汤右曾
朝代：清
体裁：古风

团团白玉盘，潋潋黄金色。沈沈清虚府，荡荡水精域。经旬积雨洗，明镜净如拭。坐望夜景澄，忽怅天宇黑。冰蟾虽暂好，奈此虾蟆食。未成如轮满，已妒为弦直。喟然增烦忧，何由豁胸臆。淅沥仍空阶，翻飞少归翼。何当扫昏翳，一为破侧塞。清风飒然来，真宰信有力。
雨宿沙河驿
作者：汤右曾
朝代：清
体裁：五言律诗

出塞一身远，将家八口同。百年均是客，多病久成翁。蟋蟀寒灯雨，蟏蛸破驿风。犹欣小儿子，笑语寂寥中。
雨宿红花铺
作者：汤右曾
朝代：清
体裁：五言律诗

夕阳明复翳，苍烟黯不收。暮山沈楚色，凉雨入齐州。细草裛馀润，荒陂赴乱流。夜灯檐淅沥，孤馆飒先秋。
雨行城下
作者：汤右曾
朝代：清
体裁：五言律诗

岂敢稽公事，泥涂畏此行。纶书排日下，朝鼓应鸡鸣。苔长侵墙色，河添放闸声。今年霪潦晚，天复几时晴。
雨过
作者：汤右曾
朝代：清
体裁：古风

徂暑溽未阑，油云暧将夕。林中过凉雨，墙外响幽屐。在襟冲思盈，即事嚣尘隔。气迥枕簟冷，意惬魂梦适。起行到前除，抱疴稀履迹。池边孤月上，露下幽花滴。床头一卷书，千载犹宿昔。不有盈樽酒，何以慰离索。
雨霁
作者：汤右曾
朝代：清
体裁：五言律诗

听尽终宵雨，开门朝日晖。斗生花有态，独下鸟忘机。焙药题新裹，烧香理故衣。萧閒只如此，已觉往年非。
雨霁
作者：汤右曾
朝代：清
体裁：古风

既霁气色佳，日照前山明。宿云尚回合，稍稍南风生。南风一披拂，倏使阴曀清。隔林送蝉响，夹岸乱蛙声。昨来山雨过，水溢遂绕城。兹焉己归壑，犹怯褰裳行。丛生蓬与蒿，欣欣自兹荣。下田蓺嘉禾，禾偃流纵横。爱憎一以别，遂伤造物平。吾生亦一物，营己讵非情。
雪后望钟山
作者：汤右曾
朝代：清
体裁：七言绝句

建春门外郁岧峣，紫气曾传接绛霄。飘洒钟山夜来雪，盘盘云际玉龙腰。
雪堂同年见示近诗奉简
作者：汤右曾
朝代：清
体裁：七言律诗

贡书早岁忝同年，西掖南台佩接联。遮道每惊狐截尾，出云谁见鹘空拳。骐驎地上行将老，松柏霜中节更坚。旦晚会承宣室召，不须吟诵白头篇。
雪霁寓斋小集
作者：汤右曾
朝代：清
体裁：古风

跫然鼪鼯径，足音未易闻。翩然鸾鹤姿，叩门来数君。数君高世才，聚或动星文。辉光借蓬荜，謦欬生风云。朝来微霰集，既霁仍清芬。闭门手古帖，不换千鹅群。车迹到亭午，盏杓逮夜分。要当劘诗垒，岂徒列酒军。我方同公荣，不饮亦自醺。如香爇百和，乍染犹氤氲。仰屋笑著书，此语古曾云。吾徒亦何事，纠轧长纷纷。退之爱文字，苦嘲盘馔荤。踏筵果可致，宁当避罗裙。陋彼下士语，细响同蝇蚊。吾欲清其源，三沐复三薰。醉侯沈曲蘖，左史诵典坟。知味出酝酿，欲殖非耕耘。文堂共麾幢，诗酒两策勋。熹微待朝影，黯黮留斜曛。
韩明府席上
作者：汤右曾
朝代：清
体裁：七言绝句

弦索争将风月清，梨园小部最知名。人间歇绝花奴手，九岁谁传羯鼓声。
顺德怀陈叔毅
作者：汤右曾
朝代：清
体裁：七言律诗

赵国檀台已废丘，几行云树接沙沟。草中蝌蚪书应在，城下鸳鸯水自流。酒肉朱门堪失笑，风埃青鬓足闲愁。最怜觅句陈无已，短策方为梁宋游。
须水店壁有题句云风满山头月满城坐深衣袂觉秋生何人解识吟蛩语此是江南露下声后二语绝佳不知谁作也依韵一首
作者：汤右曾
朝代：清
体裁：七言绝句

遥知木叶下秋城，七字吟来太瘦生。最是水天凉月夜，人间惆怅子弦声。
顾伊在侍郎巡抚河南寄赠四首·其一
作者：汤右曾
朝代：清
体裁：七言律诗

喜传尺一日华东，道路歌呼远近同。关内流移方在洛，天边霖雨正思公。淇园便下千竿竹，少室还栖百尺桐。忧国定须康济手，挽将八节应条风。
顾伊在侍郎巡抚河南寄赠四首·其三
作者：汤右曾
朝代：清
体裁：七言律诗

廿载谈经朵殿开，尚留三礼在容台。主恩特赐旌旄出，民困从苏召杜来。得士水南兼水北，济时公望复公才。穿花豹尾清吟路，忆到梁园日几回。
顾伊在侍郎巡抚河南寄赠四首·其二
作者：汤右曾
朝代：清
体裁：七言律诗

闻命才为宿夕留，图书一卷压轻邮。江湖冲雪浮单舸，鼓角驱风笑八驺。儒者有人方大用，太平无事更何求。冰心一片嵩阳月，遥挂青冥万里秋。
顾伊在侍郎巡抚河南寄赠四首·其四
作者：汤右曾
朝代：清
体裁：七言律诗

文章杨叶记三穿，才子承家最少年。猥以通门随麈尾，每留小饮到花前。浮沈自笑三千牍，摇襞虚劳九万笺。只待公还秉元化，中和有颂愿雕镌。
题万九沙兰窗卷·其一
作者：汤右曾
朝代：清
体裁：七言绝句

剑履槐堂世业存，高风佩芷袭芳荪。窗前兰似厅前柳，指与丹阳六代孙。
题万九沙兰窗卷·其二
作者：汤右曾
朝代：清
体裁：七言绝句

春丛空谷紫抽芽，九畹风流异代誇。三百年来收拾得，大弓宝玉送君家。
题三竹图
作者：汤右曾
朝代：清
体裁：古风

凌云千丈势，小笔疑可掬。遥寄北堂人，森森护慈竹。
题乔子毅小照·其一
作者：汤右曾
朝代：清
体裁：七言绝句

白衣青舫得閒身，几曲霓裳一幅巾。池上风流今在否，相看已是卷中人。
题乔子毅小照·其二
作者：汤右曾
朝代：清
体裁：七言绝句

劫火销沈岁月迁，不将人事扰天全。朱颜绿发还如昨，弹指过来廿八年。
题乔无功梅花书屋图
作者：汤右曾
朝代：清
体裁：七言绝句

冷蕊幽香自到门，一钩寒月近黄昏。赋心合在横斜处，知是淮南第几村。
题乔石林侍读万里归舟图三首·其一
作者：汤右曾
朝代：清
体裁：七言绝句

采得鲛珠自百蛮，春帆几幅白云间。清江朝暮画帘捲，下上数峰如髻鬟。
题乔石林侍读万里归舟图三首·其三
作者：汤右曾
朝代：清
体裁：七言绝句

犹记春流倚橹枝，六千里外得归迟。此中大有题诗客，夜半𢈪亭举火时。
题乔石林侍读万里归舟图三首·其二
作者：汤右曾
朝代：清
体裁：七言绝句

九疑山深猿乱啼，南岳庙前乌欲栖。孤城杳霭一声角，湘水潋潋浮玻璃。
题介夫小照
作者：汤右曾
朝代：清
体裁：七言绝句

屋后藏书万卷新，门前野水碧粼粼。卢郎如此丰神好，不是牛栏鸡栅人。
题写生豆荚图二首·其一
作者：汤右曾
朝代：清
体裁：七言绝句

种豆何须种一区，藤墩瓜架尽疏芜。江南小笔徐崇嗣，枉写蜂蝉茄菜图。
题写生豆荚图二首·其二
作者：汤右曾
朝代：清
体裁：七言绝句

恰称行园抱瓮情，披图风袅一枝横。秋来帘阁疏疏雨，鸭脚篱边蟋蟀声。
题匡山瀑泉图
作者：汤右曾
朝代：清
体裁：古风

倒挽大海流，忽下青天来。万古一匹练，日走空中雷。栖贤坐禅客，静听如婴孩。仁者心不动，声闻何有哉。看画如看山，恍与支许偕。红叶飞林杪，白云宿山隈。当时谪仙人，笑口为之开。欲从乞涓滴，泻作万琼瑰。
题华亭少宗伯甲秀园图·其一
作者：汤右曾
朝代：清
体裁：五言律诗

谢公有丘壑，远在五湖湄。共指青山宅，遥翻赤羽旗。天题留尚湿，睿赏出常迟。两度游歌地，千秋鱼藻期。
题华亭少宗伯甲秀园图·其二
作者：汤右曾
朝代：清
体裁：五言律诗

昔者扈仙跸，曾经到午桥。九峰分映户，一水暗通潮。日照苔阶丽，云依綵仗飘。至今图画里，彷佛听咸韶。
题卢素公庶常抱经图
作者：汤右曾
朝代：清
体裁：古风

昔者吾先君，友生求海隅。通经鄙章句，独得博士卢。风雨四十年，坏壁馀榛芜。两家子弟中，君握瑾与瑜。世业明春秋，学先啖赵徒。我闻圣人义，一字悬褒诛。五石与六鹢，详略徒区区。三传诚穿穴，专门守拘迂。如何尽舍旃，虚空寻坦途。君博且知要，荟萃群言殊。少翁修先业，授受写此图。秀骨清而丰，未觉列仙癯。我老久废学，西家一愚夫。窃闻古经术，本以应时须。君方上玉堂，佐化若唐虞。毋为决事比，后世讥醇儒。
题吴仲圭墨竹谱
作者：汤右曾
朝代：清
体裁：古风

猗猗淇园千顷绿，三年坐卧意未足。归来合眼想檀栾，别有风流在卷轴。海东叩门无所诣，悠然看画如看竹。吴生静者艺绝伦，落手天机谢拘束。逸韵先封潇洒侯，清阴已入筼筜谷。横斜自见风扫径，欹倒如闻雪压屋。窥窗掩冉摇碎金，吹籁清泠戛寒玉。梢头片雨笔可追，枝上轻烟墨能蓄。连丛忽漏月流夜，病叶将零霜脱木。壮士几辈直干排，剑拔十寻高节秃。殷殷中宵雷雨过，𧤏𧤏锦绷头角矗。底须纵笔如筀大，转笑成形似䊸曲。浅深向背生意真，朝暮阴晴清景逐。湖州笔力俨犹在，宣和院体嗟已俗。金错刀偕钟隐能，铁钩锁许诚悬独。自言神明出规矩，要令披猖有边幅。不学谁能心手应，以小喻大当三复。年来与世绝爱憎，渐觉心源少枨触。偶然玩物有此癖，何异小夫金守椟。通灵妙画会当去，羽化银杯哂童仆。巧偷豪夺两未知，聊喜烟云一过目。
题吴孝先垂钓图
作者：汤右曾
朝代：清
体裁：七言绝句

冰雪丰神卷里看，绿杨丝外映青栏。五湖尽有閒风月，留取松陵一钓竿。
题吴宝崖雪龛煨芋图
作者：汤右曾
朝代：清
体裁：古风

异时求仙人，辛苦为服食。年年饵丹砂，未见生羽翼。不如寸田里，日夜扫荆棘。此身如芭蕉，霜霰将岁逼。宁知雪龛老，有此冰玉色。芋火衡山阳，奇踪出伏匿。披图感遗事，宰相读书力。啖此毋多言，仙骨会当识。
题周昉妃子出浴图
作者：汤右曾
朝代：清
体裁：七言绝句

薰风殿角得微凉，玳押冰帘困日长。第一华清好梳掠，晚来才罢玉池汤。
题唐六如吴彩鸾写唐韵图
作者：汤右曾
朝代：清
体裁：七言绝句

蕊珠小谪又经年，重叠书完九万笺。却笑仙家新活计，也如人世卖文钱。
题商邱画兰
作者：汤右曾
朝代：清
体裁：古风

竹箭美必采，泽兰香宜纫。公子镇东南，空谷无幽人。偶然托妙墨，写此平生亲。吁嗟魏公筹，小笔乃尔神。
题宋兰挥芰梁撰杖图
作者：汤右曾
朝代：清
体裁：古风

玉井有莲花，亭亭十丈直。如船进雪藕，谁云恻不食。读书适时用，秘此禁林职。伊人含清姿，妙意寄水墨。悠悠西陂赏，渺渺东山忆。折菡下芳洲，澄鲜秋水色。何郎雾夕句，宿昔心已识。
题宋喜起晴川望雨图
作者：汤右曾
朝代：清
体裁：古风

使君昔登黄鹤楼，晴川极望空悠悠。使君复上晴川阁，重向楼中招黄鹤。江汉交流清复清，高桅大艑汉阳城。苍然暮雨洪山路，犹识使君吟眺处。
题宋山言授诗图·其一
作者：汤右曾
朝代：清
体裁：七言绝句

人间诗句斗豪雄，谁解萧闲语更工。文采争如宋公子，五言冰雪是家风。
题宋山言授诗图·其三
作者：汤右曾
朝代：清
体裁：七言绝句

佛香入院一篇诗，河曲分吟记往时。今日披图见颜色，江湖落月十年迟。
题宋山言授诗图·其二
作者：汤右曾
朝代：清
体裁：七言绝句

自有门庭一瓣香，金针度与绣鸳鸯。承家徐庾多新体，文字锱铢细覆量。
题宋牧仲中丞西陂鱼麦图·其一
作者：汤右曾
朝代：清
体裁：五言律诗

漫叟江湖句，翛然独会心。将家时未可，许国意方深。池馆澄波曲，襟颜嘉树阴。西陂烟景好，展卷得幽寻。
题宋牧仲中丞西陂鱼麦图·其三
作者：汤右曾
朝代：清
体裁：五言律诗

雪苑今词伯，平生分最亲。横流思大老，古意见绵津。水影漾已绿，烟条发更新。萧闲有何事，鱼鸟照风神。
题宋牧仲中丞西陂鱼麦图·其二
作者：汤右曾
朝代：清
体裁：五言律诗

渺渺蒹蒲岸，萧萧水竹居。图中人自远，濠上兴何如。散帙从漂麦，临池学种鱼。谢公丘壑性，雅与世情疏。
题宝崖杖头贳酒图·其一
作者：汤右曾
朝代：清
体裁：七言绝句

酒泉直欲就先生，玉馈澄泓似镜清。转笑能诗何水部，生来从不识杯铛。
题宝崖杖头贳酒图·其二
作者：汤右曾
朝代：清
体裁：七言绝句

百钱名辈有遗风，似尔清标约略同。裙屐诸郎半年少，故应入座问车公。
题宝崖西溪梅雪图
作者：汤右曾
朝代：清
体裁：古风

沿山十八里，家家种梅树。春来梅花发，绕屋不知数。回风似絮起，扫石疑雪聚。空外闻暗香，莫识经由路。其中有清溪，屈曲相贯注。居人通往来，但用略彴渡。因之车马绝，惟见桑竹互。我少即嬉游，舴艋先群鹭。朝随樵唱远，暮与僧钟遇。每缘乘兴往，不待佳招赴。何异桃花源，十步九回顾。蹉跎盛年改，怅望良辰骛。云中指鸡犬，物外走乌兔。何来披此图，旷若发新悟。心犹依故处，游尚记前度。连村冰雪晨，漠漠散香雾。几时三亩宅，真向此中住。汉廷马相如，方诵美人赋。吾歌紫芝曲，一笑烦顾误。
题廖长林少司农小照·其一
作者：汤右曾
朝代：清
体裁：七言绝句

华缨宝带镇随身，白石清泉梦想频。那得萧閒遽如许，未妨自写集贤真。
题廖长林少司农小照·其二
作者：汤右曾
朝代：清
体裁：七言绝句

参差玉树已连丛，岂独黄门有父风。添我图中老宾客，尚思酒食溷秦公。
题徐电发检讨枫江渔父图二首·其一
作者：汤右曾
朝代：清
体裁：七言绝句

爱君雅颂猗那手，閒向烟波理钓丝。一片悠悠暮江色，蓼红蘋白月黄时。
题徐电发检讨枫江渔父图二首·其二
作者：汤右曾
朝代：清
体裁：七言绝句

泛泛眠鸥漾浴凫，华辀虽小称菰芦。却将秀岭仙岩意，并作秋江静钓图。
题恺功都宪自怡园二十一首同查悔馀兄弟赋 其一 筼筜坞
作者：汤右曾
朝代：清
体裁：五言绝句

南阶日夜添，东溪森复绿。君看读书堂，正在筼筜谷。
题恺功都宪自怡园二十一首同查悔馀兄弟赋 其七 北湖
作者：汤右曾
朝代：清
体裁：五言绝句

落日荷芰香，朝阴梧竹色。咫尺烟波閒，已隔水南北。
题恺功都宪自怡园二十一首同查悔馀兄弟赋 其三 桐华书屋
作者：汤右曾
朝代：清
体裁：五言绝句

庭阴炎气薄，雨滴夏景清。高唱出金石，载怀东方生。
题恺功都宪自怡园二十一首同查悔馀兄弟赋 其九 因旷洲
作者：汤右曾
朝代：清
体裁：五言绝句

高下唯所适，池馆还追攀。耳目一以旷，水天心共閒。
题恺功都宪自怡园二十一首同查悔馀兄弟赋 其二 双竹廊
作者：汤右曾
朝代：清
体裁：五言绝句

雷奋穿墙日，龙腾破壁时。谁能碍高节，并上拂云枝。
题恺功都宪自怡园二十一首同查悔馀兄弟赋 其二十 朱藤径
作者：汤右曾
朝代：清
体裁：五言绝句

幽阴径乍转，苍翠色如许。自绕长廊行，不知三伏暑。
题恺功都宪自怡园二十一首同查悔馀兄弟赋 其二十一 野航
作者：汤右曾
朝代：清
体裁：五言绝句

非舟复非陆，妙意寄所耽。几时秋水至，还共客两三。
题恺功都宪自怡园二十一首同查悔馀兄弟赋 其五 巢山亭
作者：汤右曾
朝代：清
体裁：五言绝句

苍苍斗立壁，中有太古阴。雨自肤寸出，云归叆叇深。
题恺功都宪自怡园二十一首同查悔馀兄弟赋 其八 隙光亭
作者：汤右曾
朝代：清
体裁：五言绝句

遥光木末映，孤月云际豁。一叶向鸥边，江湖渺空阔。
题恺功都宪自怡园二十一首同查悔馀兄弟赋 其六 荷塘
作者：汤右曾
朝代：清
体裁：五言绝句

荷花红似拭，荷叶绿堪把。迟尔荡舟人，月明风露下。
题恺功都宪自怡园二十一首同查悔馀兄弟赋 其十 邀月榭
作者：汤右曾
朝代：清
体裁：五言绝句

谢公丘壑性，无事此频来。宁知邀月榭，即是凌风台。
题恺功都宪自怡园二十一首同查悔馀兄弟赋 其十一 芦港
作者：汤右曾
朝代：清
体裁：五言绝句

明湖思旧历，髣髴廿年事。夹岸萧萧声，已觉秋风至。
题恺功都宪自怡园二十一首同查悔馀兄弟赋 其十七 双遂堂
作者：汤右曾
朝代：清
体裁：五言绝句

名贤际昌运，钟鼎兼山林。济时稷契老，高世箕颍心。
题恺功都宪自怡园二十一首同查悔馀兄弟赋 其十三 芡汊
作者：汤右曾
朝代：清
体裁：五言绝句

绿盘圆欲齐，紫苞剖可食。的皪万真珠，水妃惜不得。
题恺功都宪自怡园二十一首同查悔馀兄弟赋 其十九 静镜居
作者：汤右曾
朝代：清
体裁：五言绝句

万绿息心莹，百态呈影写。湛然一室中，顾此悠悠者。
题恺功都宪自怡园二十一首同查悔馀兄弟赋 其十二 柳沜
作者：汤右曾
朝代：清
体裁：五言绝句

澄波屡回曲，高柳环其中。千条与万叶，一一含清风。
题恺功都宪自怡园二十一首同查悔馀兄弟赋 其十五 钓鱼台
作者：汤右曾
朝代：清
体裁：五言绝句

寓物尚可乐，细大理则均。海中连六鳌，何异一寸鳞。
题恺功都宪自怡园二十一首同查悔馀兄弟赋 其十八 红药栏
作者：汤右曾
朝代：清
体裁：五言绝句

翠色纷可撷，红芳似有期。悠悠晚春节，小谢省中诗。
题恺功都宪自怡园二十一首同查悔馀兄弟赋 其十六 南桥
作者：汤右曾
朝代：清
体裁：五言绝句

桥边巉巉石，桥下泠泠水。忆昨一扁舟，潭烟山月里。
题恺功都宪自怡园二十一首同查悔馀兄弟赋 其十四 含漪堂
作者：汤右曾
朝代：清
体裁：五言绝句

倒射溪堂明，涟漪开夕景。潋潋霞上波，漾漾月中影。
题恺功都宪自怡园二十一首同查悔馀兄弟赋 其四 苍雪斋
作者：汤右曾
朝代：清
体裁：五言绝句

北地少竹色，低丛亦可爱。矧此青琅玕，节比江南大。
题悔馀芦塘放鸭图同钱石臣用鸭字
作者：汤右曾
朝代：清
体裁：古风

昔者崔白与徐熙，各各芦塘画秋鸭。君从十年图此本，千里随身在行笈。江湖尘外饶啄食，寒暑囊中等裘箑。浮沤漾影光动摇，接荇穿蒲波唼喋。岂同先生住甫里，亦与好景共清霅。君才如掉溟渤鲸，出语能令万夫压。六鳌一钓连龙伯，下笑阑边觜啑啑。道士鹅宁有意笼，海滨鸥本无心狎。秋堂夜雨重把卷，卧病经时寒白袷。也知幽事同襟期，恍与高人接眉睫。几时倚桨随君去，出险心如下夔峡。惊涛摆阖骇浪输，浅水芦花梦犹怯。君家兄弟深契托，岂比恒情称款洽。不妨诗酒成三人，共宅清漳我应夹。南邻叩门船肯借，北阙朝天履休趿。识路知归暝向村，沿流自远晨放闸。家鸡野鹜莫分别，聚讼纷然议禘祫。只今秋帆理数幅，别酒盈尊且勤呷。閒来放鸭偶尔尔，画里看人空劫劫。桃弓休问踏浪儿，卿去还应用卿法。
题折枝荷花图
作者：汤右曾
朝代：清
体裁：七言绝句

兰桡桂楫倚来频，翠盖红妆晚更新。不用鉴湖三百曲，一枝留待若耶人。
题放鹤图
作者：汤右曾
朝代：清
体裁：古风

仙禽无凡姿，矫矫九秋翮。稻粱生计微，云水归梦积。主人意閒远，共尔风露夕。举杯向青冥，弹琴坐白石。
题敦好堂集后三首·其一
作者：汤右曾
朝代：清
体裁：七言绝句

书郎家世尽凌烟，更有才名万口传。年少承恩知第一，每从扈从奏甘泉。
题敦好堂集后三首·其三
作者：汤右曾
朝代：清
体裁：七言绝句

渌水亭西脆管哀，先生宾阁为重开。座中应有邯郸竺，叹息天人未易才。
题敦好堂集后三首·其二
作者：汤右曾
朝代：清
体裁：七言绝句

卜筑名园傍上林，承宫连阁对千寻。尽罗星宿看文雅，别遣风云入赋心。
题新城王清远园居十三首 其一 石帆亭
作者：汤右曾
朝代：清
体裁：古风

渺渺云中帆，茫茫烟际水。何年一片影，吹入户庭里。静听波涛喧，卧看岚翠起。
题新城王清远园居十三首 其七 小善卷
作者：汤右曾
朝代：清
体裁：古风

何年灵境辟，苍藓洞门古。冉冉封香云，毵毵落花雨。我爱服玉方，欲往访钟乳。
题新城王清远园居十三首 其三 半偈阁
作者：汤右曾
朝代：清
体裁：古风

古之学道人，往往耽禅悦。青莲穷妙相，白足讲入灭。香清半偈馀，便是阿难说。
题新城王清远园居十三首 其九 三峰
作者：汤右曾
朝代：清
体裁：古风

谁将三芙蓉，削出太华顶。岩峦穿窈窕，冰雪照清迥。揽衣此孤鶱，灏气排空冥。
题新城王清远园居十三首 其二 樵唱轩
作者：汤右曾
朝代：清
体裁：古风

石脉转岭背，樵歌出林阴。讵有旷士怀，自然太古音。赏心与之遇，杳杳不可寻。
题新城王清远园居十三首 其五 双松书坞
作者：汤右曾
朝代：清
体裁：古风

种松傍檐楹，偃亚双干直。抽蕤及春华，六月结成实。偓佺古仙人，服之好颜色。
题新城王清远园居十三首 其八 春草池
作者：汤右曾
朝代：清
体裁：古风

芳草倏已春，茸茸一池碧。不知池上水，清浅生几尺。良游惬素襟，幽梦寄遥夕。
题新城王清远园居十三首 其六 小华子冈
作者：汤右曾
朝代：清
体裁：古风

崇冈俯逶迤，寒山几萦复。红泉碧涧路，永与清景逐。弄月下潺湲，麻源第三谷。
题新城王清远园居十三首 其十 啸台
作者：汤右曾
朝代：清
体裁：古风

琴瑟终假器，笙竽止谐俗。不如激清音，发齿粲如玉。回风结流川，高台写遗曲。
题新城王清远园居十三首 其十一 石丈
作者：汤右曾
朝代：清
体裁：古风

丈人岩岩姿，贞期邈难对。风霜识本性，娟好谢俗态。长与耽奇人，晚节共栖退。
题新城王清远园居十三首 其十三 绿萝书屋
作者：汤右曾
朝代：清
体裁：古风

静知世网疏，淡与古言会。秋堂一散帙，点勘丹墨外。昼长寂无人，微风动萝带。
题新城王清远园居十三首 其十二 竹径
作者：汤右曾
朝代：清
体裁：古风

捎云出万竿，漏月穿几个。风来忧成韵，幽响日相和。扫径延清阴，弹琴夜深坐。
题新城王清远园居十三首 其四 大椿轩
作者：汤右曾
朝代：清
体裁：古风

有目抵虓虎，其精为青羊。八千纪春秋，荫此君子堂。人间斤斧声，岁月安得长。
题朱北山寒雀图
作者：汤右曾
朝代：清
体裁：古风

芭蕉叶枯霜已裂，腊梅枝冻雪欲折。寒雀忍寒拳两翼，桥边何者弹古舌。
题朱文盎月波吹笛图·其一
作者：汤右曾
朝代：清
体裁：七言绝句

不知何处最高寒，万顷光中白玉盘。倚出秋风一声笛，青天碧海总漫漫。
题朱文盎月波吹笛图·其二
作者：汤右曾
朝代：清
体裁：七言绝句

可惜征衫依旧青，仍携铁篴过江亭。浔阳西上方空阔，定有蛟龙夜出听。
题李文正慈恩游诗卷后即次原韵
作者：汤右曾
朝代：清
体裁：七言律诗

池边老凤肯回头，树里惊乌感昔游。刘谢并时同国论，李何别派异诗流。苍茫野水图犹在，散落遗文集未收。今日更凭谁指似，三间矮屋一重楼。
题李曲江少司马戎装出塞图·其一
作者：汤右曾
朝代：清
体裁：七言绝句

先生知国等知兵，擐甲龙沙万里行。寇子翼真宰相器，辇车骊驾历诗营。
题李曲江少司马戎装出塞图·其二
作者：汤右曾
朝代：清
体裁：七言绝句

庚癸从无一士呼，平安火直接神都。英姿飒爽如褒鄂，曾在凌烟貌得无。
题李松岚翠微寺图
作者：汤右曾
朝代：清
体裁：古风

我爱西南峰，三五总娟好。何当领绝境，佛阁破霜晓。阴阴秋树暗，一一寒泉绕。他年两芒鞋，双塔记林杪。
题杨青村黔行图
作者：汤右曾
朝代：清
体裁：古风

盘江水淙溅，五溪石竦桀。天寒迫残岁，我友万里别。垂腰大令绶，行意惨不悦。我还笑谓君，有美此才杰。虎头食肉志，固已轻九折。岂比碌碌人，跬步惮栖息。志士有高驾，良马无停辙。龙蛇百尺姿，正要饱霜雪。夜郎古荒服，勇斗剧猊抉。只今知诗书，诸生习绵蕝。往看文翁化，鱼贯就行列。官閒亦何有，俗朴门不闭。陋邦虽苦贫，往往富金铁。催科幸无扰，得酒笑且咥。昔者君先人，曾持使者节。六州思羊公，遗爱犹可说。至今百蛮地，士女为哽咽。君还访旧经，碑字未磨灭。耕烟今逸老，妙手写幽绝。山川与城郭，好景非一设。梯天一握近，拔地寸步劣。最爱巉巉峰，云里见牡凸。果然有此境，遄往计当决。况闻有丹砂，磊砢出灵穴。清诗照绝徼，光比孤月洁。还为风土吟，寄我写劳结。
题松南钓矶图
作者：汤右曾
朝代：清
体裁：古风

春波鳞鳞远涵碧，孤月囧囧暝吐白。万条杨柳五湖风，三尺纶竿一片石。卷中渔钓谁画本，江左风流此词客。坐来兴寄殊閒閒，望里神光犹脉脉。平生廊庙才自大，梦寐江湖性所适。细观鸥境讶许宽，回首羊肠等閒窄。云根沙鸟来有信，矶畔春潮没无迹。先生甫里编庳篷，丈人江上容安宅。筣笓细碎安足道，笭箵纵横竟何益。明年海上拔鲸牙，大笑天边坐鳌脊。
题查逸远先生学圃图三首·其一
作者：汤右曾
朝代：清
体裁：五言律诗

王气销青盖，高人在白衣。岭云终不出，海鹤只孤飞。雨后红姜熟，秋来绿芋肥。偶然同老圃，聊息汉阴机。